31
Natong Dinga Thensona
1 Pakaiyin Mose henga aseijin, ahi. 2 Vetan Judah phung akon Hur chapa ahin, Uri chapa Bezalel chu amin ka pan in ka kou e. 3 Keiman jong Bezalel chu Pathen lhangao ka dimsah in, chule thil boltheina le chihna khut themna jong ka petai. 4 Thil lim jat chom chom a semna ding sana, chule sana dangka ahin sum eng khen themna tah ahi. 5 Chule song tampi jong ahin, thingthem bol theina agomma Bezalel ka peh ahitai, ati. 6 Tun vetan, Bezalel kitipa hi Dan phunga kon Ahisamach chapa Oholiab toh ka kitho khomsah ahiye, hiche chung chonna keiman nangma ka thupeh chengse hi asuh bukimsel na ding un, Keima mi ahi jal a bolthei chan abolna ding ka peh a ahi, ati. 7 Kikhop khomna ponbuh ahin, hettohsahna thingkong chule achunga hepi touna le asunglama thil jouse aboncha hi ding ahi. 8 Dokhang chule manchah jouse jao nan, thaomei khom le amanchah chengse le gimnamtui kihalna jong hi ding ahi. 9 Pumgo thilto maicham semna manchah ahin, kisil thengna kong le aman chah jong hi ding ahi. 10 Phatah a kikhong ponsil chule hichu thempu-kin abolna diuva kikhong hi ding Aaron thempu chule achapate ding a akivon na diu atheng jong hi ding ahi. 11 Tahsa a kinu ding thao namtui a kibol sohkei uva. Hitia chu ka thupeh chengse bang a aboltei tei diuva ahi.
Sabbath Nikho
12 Hicheng jouse nung hin Pakaiyin Mose henga asei kit tan. 13 Israel chate henga seipeh tem in, nang hon keima cholngah nikho nanit teitei diu ahi, hiche cholngah nikho hi na khang lhum kei uva keima le nangho kikah a melchihna pang jing ding ahin; ajeh chu keima na Pakai uvin nangho jouse kathenso nao nahin hetjing diu ahi, ati. 14 Na boncha uva cholngah nikho nanit teitei diu ahi, ajeh chu cholngah nikho hi nangho dinga atheng ahin; koi hile hiche cholngah nikho'a atheng lou a kikum kha chan chu thina chang ding ahiye. Chule cholngah nikhoa na tong a aumjong le hiche mipa chu amite lah akonna paidoh a um jeng ding ahi. 15 Nigup sungse'a toh thei channa toh ding, nisagi lhinni teng hichu nikho theng cholngah nikhoa naman chah diu ahin, ajeh chu Pakai nikho theng ahi. Koi hijongleh cholngah nikhoa na tong pen pen chu thina kichan sah ding ahi, ati. ✡ 16 Hijeh a chu Israel chate jousen cholngah nikho theng hi beitih nei louva nanit jing diu, cholngah nikho chu aman jing diu, bei tih nei louva anit jing jing diuva ahiye. 17 Ajeh chu ni gup sung chun Pakaiyin van le leiset anasem in; ni sagi lhin nin a kicholdo in ahi. hiche laitah jeh ahi nangman Israel chate jouse henga keima leh amaho kikah a melchihna apang jing ding ahi tin aheng uvah seiyin, ati. ✡ 18 Chuin Pakaiyin Sinai molsang chung a Mose henga hichengse asei chaisoh phat in, hettohsahna song pheng teni Pathen akon khutjih chu, Mose apetai.
✡ 31:15 Potdohbu 20:8-11; 23:12; 34:21; 35:2; Thempu Dan 23:3; Danbu Ni Na 5:12-14 ✡ 31:17 Potdohbu 20:11