34
Ani Channa Dokhang Songpheng Ho
1 Pakayin Mose henga thu aseijin, “Masang ngaiya bangin songpheng'ni suiyin lang, hiche song pheng teni achu masang'a nangman nasekeh songpheng teni chung'a kijih thuchang chu keiman ka hin sut kit ding ahi.” 2 “Kigo'inlang jingkah teng'le Sinai molsang lam'a nahung kal touding, molsang vum'a kaheng'a nahung din ding ahi,” ati. 3 “Koima dang na hin kilhon pithei louding, hiche molsang jousea khu koimacha dang kilah thei louding ahi. Kelngoi hon ahin gancha kitiphot khat jeng cha jong molsang lah a khu nalhat sah louding ahi.” 4 Mose'n jong masang'abang bang chun songpheng ni asuiyin, ajing jingkah matah in athoudoh'in Pakai thupeh bang chun Sinai molsang chung vum'a ache tou tan, song pheng teni achoijin a kaltou tai. 5 “Molvum lama kon'in Pakai chu mei bol in ahung tan chuin Mose toh'a ding khom lhonne. Chuin Pakai min chu sangtah in akouvin ahi.” 6 “Pakai jong Mose masa lang lama chen, a sei peh in, Pakai, Pakai hepi them le lunghang vah lou iti channa mi lungset them le dihna dimset jeng tin asei in ahi.” ✡ 7 “Mihem asang asang chung'a lungset na nei jing, themmona le suhkhel na jouse jong ngaidam jia, amavang themmona alembaseh a umsah lou mipa le chate kikah atute channa natong jing ding, chule khang thumle-li channa natong theiya ahi,” ati. 8 “Mose jong tol lhamma akun'in chibai aboh paijin ahi.” 9 “Mose'n aseijin, “O Pakai nangma mitmua lunglhaina kachanna ahile, nahenga kataove, Pakai hi kalah uvah hung um henlang, kathemmonao le kachonset najouse ngaidamin, nagoulo thei din neisem tauvin,” ati. 10 “Chuin Pakaiyin aseijin, Tua hi keiman nangma toh ikah a kitepna ka sem ding ahi. Namite lah a keiman thil nasatah tah ka kilah sah ding, hitobang thil ki dang ho hi leiset a ana umkha lou lai ahin, chule nam dang telah jeng ajong anasoh khalou lai ahi. Na chenna chan uva mihem hon Pakai thil bol ki dang ahin mudoh diu, ajeh chu keiman ka hinbol ding thil hi thil ki dang tah ahi,” ati. 11 “Tunin ka thupeh hi na suhmil louding ahi. Nei hin ven, kei matah in namasang lama Amor mite, Canaan mite, Hit mite, Periz mite, Hivi mite le Jebus mite abonchauva kajam sah gam diu ahi.” 12 “Tun nangma ki cheh theiyin, na chenna gammite toh kitepna hinsem khan nate, achuti louva ahile hitobang kitepna chu kipal lhuh'na hung pang ding ahi,” ati. 13 “Hijeh chun nangman hiche gammite maicham jouse chu nasuh set gamhel ding, akhompi jouseu jong nasuh lhuh sohkei ding ahi, chule Asher doi jong chu na phuh lhuh ding ahi.” ✡ 14 “Ajeh chu nangma pathen dang angsung'a naboh khup'a natao thei louhel ding ahi. Ajeh chu amin jong Pakai chule Pathen chu hung thang tom jing thei ahi,” ati. 15 “Hijeh chun agamsung chengte toh kitepna na sem thei louding, hiche mite chun a pathen'nu umchan atho diu amaho le amho kah a jonthanhoi in apat diu, hiche pathen semthu ho heng'a kilhaina asem teng ule nangma jong nahin tep diu ahin, hiche a na hinkou pen pen-sa ki lhaina chu naneh thei louding ahi,” ati. 16 “Na chapate ji dinga agam cheng numei napuipeh theilouding, a channute jouse'u a pathen'u umchan atho uva a ki joh bang uva khu, na chapate jeng jong hung ki joh lo ding'u ahi.” 17 “Chule nangma macham'ma pathen limsem thu kiti mong mong nahou louding ahi.” ✡ 18 “Chol solou Changlhah Kut jong imatih channa na man jing ding ahi. Ka thupeh bang bang'a aphat ahung lhun teng, Abib lha sungse'a chu nangman cholsolou changlhah na neh ding ahi. Ajeh chu hiche lha sunga hi nangma Egypt gam sung'a kon'a na hung doh ahi,” ati. ✡ 19 “Chule ahung peng doh masa jouse chu keiya ding ahi. Achal'a kai lhah ki tiphot chu, gancha lah a bong ahin, kelngoi hi jong le keija ding ahi.” ✡ 20 “Sangan hung peng doh masa jong chu nangman kelngoi khat a nalhat doh ding, itobang khatna na lhat doh jou louva ahile hiche sangan nou chu angong chang na he boh peh ding ahi. Na chapate lah a ahung peng doh masa pen jong lhat dohna na sem peh tei ding, ajeh chu na lah uva koima ka heng lam'a khut goh keuva hung kilah thei louding ahi.” ✡ 21 “Ni gup sung se'a nangman tohthei chan natoh ding, ni sagi lhinni tengleh na kichol do ding ahi. Lou na toh lai hihen lholhun lai hijongleh nangma nakichol teitei ding ahi,” ati. ✡ 22 “Ni sagi lhin nia kut jong nabol jing ding na nit teitei ding ahi. Chule suhlou chang kut jong nabol jing ding, kum lhun tengleh muchi ga soh khop tup kut jong nabol cheh cheh ding ahi.” ✡ 23 “Kum khat sung'a namite lah a pasal'a kai lhah jouse Israel Pakai, Pathen heng'a hung kilah cheh ding'u ahi.” 24 “Ajeh chu keiman nam tin vaipi jouse masang'a ka huhdoh a hitia chu na gamgi ka suh len ding ahi. Ajeh chu nangma kumkhat sung'a Pakai heng'a kilah ding na che tengleh hiche gam'a konna chu khat jeng chan jong na umlou kah a na gam sung lah ding lung aken louhel ding'u ahi.” 25 “Ka heng'a ki lhaina sa kiti phot chol sosa toh na neh tha louding, Kalchuh Kut a dinga sa kithat chan jong jing khovah geiya na koi den theilou diu ahi.” ✡ 26 “Na gamsung'a ga soh jouse jong na Pakai leh na Pathen heng'a nahin poh lut cheh cheh ding ahi. Chule kelngoi nou jeng jong api noitwija na hon min thei louding ahi.” ✡ 27 “Pakaiyin Mose heng'a thu asei in, Ka thupeh chengse abonchan sun doh cheh cheh in, Ka thupeh chengse dungjuiya hi Israel toh na kikah a kitepna ka sem doh ding ahi,” ati. 28 Hiche laimun na chun Pakai le Mose chu ni som le jan som li jen aum khom in ahi. Hiche phatsung'a ahin Mose'n twi jong donlou an jong ne louvin aum'inahi. Hichea kitepna jouse chu Mose'n jong song pheng teni chung achun ajih lut tan ahi.”
Mose Mai-Vah
29 “Sinai molsang lam'a kon'in Mose jong ahung kum suh'in ahile hettohsahna song pheng teni chu ahin choiyin ahi. Mose mai chu vahlha jeng'e ajeh chu Pathen toh aga kihou lim jeh ahin hinlah aman ahedoh pon ahi.” ✡ 30 “Chuin Aaron le Israel chate jousen amudoh tauvin ahile, Mose chu amai avah lha jeng tan, chuin amaho abonchauvin akicha lheh jeng tauvin ave ngam ta pouvin nai jong ahin nai lut ngam tapouve.” 31 Mose'n ahin kouvun, Chun in Aaron le khopi sung'a lamkai jouse Mose henglama ahungun, Mose'n jong amaho chengse chu aki hou pin ahi.” 32 “Israel chate ho jousen jong ahin nailut cheh uvin, Sinai molsang chung vumma Pakaiyin Mose ahoupi na bang banginMose'n jong Israel mite Jouse chu a houlim pi'n thu jouse chu ajah uva a sei peh tan ahi.” 33 “Mose'n jong thupeh Jouse aheng uva asei chai soh phat in amai dal dingin pon khat aki lekhu sah tai.” 34 “Mose jong Pakai to kihoulim dinga ache lut ji teng, ahung potdoh kit kahsen amai dalna dinga ponkhu chu ahin ki lah doh kit ji tan ahi. Mose jong ahung poh doh a Pakaiyin ipi ahin seipeh ahidem ti Isreal mite heng'a a seipeh jin ahi.” 35 Israel cha ten jong Mose maichu ave uvin ahile, avah lha jengin ahi. Mose jong Pakai toh kimuto dinga ache lut kit kah sen amai dalna pon chu akikhu jin ahi.
✡ 34:6 Potdohbu 20:5,6; Minbu 14:18; Danbu Ni Na 5:9,10; 7:9,10 ✡ 34:13 Danbu Ni Na 16:21 ✡ 34:17 Potdohbu 20:4; Thempu Dan 19:4; Danbu Ni Na 5:8; 27:15 ✡ 34:18 Potdohbu 12:14-20; Thempu Dan 23:6-8; Minbu 28:16-25 ✡ 34:19 Potdohbu 13:2 ✡ 34:20 Potdohbu 13:13 ✡ 34:21 Potdohbu 20:9,10; 23:12; 31:15; 35:2; Thempu Dan 23:3; Danbu Ni Na 5:13,14 ✡ 34:22 Thempu Dan 23:15-21; Minbu 28:26-31; Thempu Dan 23:39-43 ✡ 34:25 Potdohbu 12:10 ✡ 34:26 Danbu Ni Na 26:2; Danbu Ni Na 14:21 ✡ 34:29 2 Crth 3:7-16