4
Thuhil dihlou ho
1 Tun Lhagao Thengin kicheh tah in eiseipeh un, ninunung teng mi tamtah, tahsan dihtah a konna pullha ding, ama hon thilha hoa konna lhagao dihlouho thuhil ajui diu ahi. 2 Amaho chu thuhillhem chule mijouho ahiuvin, se le pha ahetnau lungthim chu athisa ahi. 3 Ama hon jinei hi adihpoi atiuvin chuleh thutah hea tahsan ten thangvah taona puma aneh diuva Pathen'in asemho chu neh ding adihpoi ati diu ahi. 4 Ajeh chu Pathen thilsemho jouse hi thangvah taona puma ikisana ahileh aphamo umlou paidoh ding jong umlou ahi. 5 Ajeh chu hiche hi Pathen thu le taonaa santhei ding dol a kisuthenga ahi, ti iheuve.
Lhacha pha
6 Timothy nangin hiche ho hi sopiho kom'a nasei chetpeh leh nangma, tahsan thua kikhoukhah chule thuhilpha juiyah, Christa Jesu lhacha lomtah nahi ding ahi. 7 Amavang Pathen deilou gollui thusimho le thuchavai kihoulimna hoa kon'in kidalsen lang Pathen dei hinkhoa kipuikhangna ah kipelutjon. 8 Tahsa lam phatchomna dinga kimanchah hi aphanai, ahinla Lhagao lamdol a phatchomna dinga kimanchah hi aphajoi, ajeh chu hiche hin tu hinkhoa ding leh khonunga dinga phatchomna tah ahi chu thutep uma ahi. 9 Hiche hi tahsan thei doltah a kisei ahin, mijousen asan ding doltah ahi. 10 Hiche ding jeh a hi hatah a itoh u ahin, toh jong itohjom jing dingu ahi, ajeh chu, mijouse huhhingpu ahi dehset a tahsan chate Huhhingpu hingjing Pathen a ikijop nau uma ahi. 11 Hiche thu ho hi hil inlang amaho chu hetthem sah tei ding khohsah in. 12 Na khandon jeh hin mi nahsahmo theiyin umhih in, amavang na thusei dan leh na hinkho mandan in, nami ngailutna in, na tahsan hinkho kimanchah dan leh thenna hinkho naman danin atahsan ho vetjui theiyin um'in. 13 Keima kahung kahsen, Pathen thu simna in, tahsan chate tilkhouna in chuleh thuhil lamin ana ponthon. 14 Houbunga Pakai lhacha ten na chunga khut angap uva nachung chang thua themgao thuphondoh naa konna Lhagao thilpeh nachan chu nahsahmo hihbeh in. 15 Hichenga hin lunglut tah in pangin. Na khantouna hi mijouse het a akilahdoh theina dingin na natohna a hin kipumpeh jingin. 16 Nathuhil dungjui chun kimangchan, hichu chepi jingin chutileh Pathen'in phatthei naboh ding chuleh na thuhil jaho jong phatthei chang diu ahi.