23
Pakai dia kut kibol ho
1 Pakaiyin Mose henga thu aseiyin, hiti hin bolin, ati. 2 Israel chate jouse jah a seipeh tan, Pakai dia phat tepsa kut na bonchauva atheng ahitia na phondoh cheh diu, keima dia hiche phat tepsa kut ho chu ahileh, 3 Nigup sunga mihon na akitoh cheh ding, nisagi lhinni vang chu imacha bol louva ki choldo nikhoa nanei cheh diu, hichu thengsel'a kikhop nikhoa ding ahi, hiche nikho kitia hi natoh nabol thei louhel diu ahi. Hoilai chana cheng jong leu chun, hiche nikho hi kicholdo nikhoa nanit jing diuva thupeh ahi. ✡ 4 Hicheng hi Pakaiya dia phat ana kitepsa kikhop khomna theng chu ahin, hitobang nikho jousea hi aphat kitepsa dung juicheh a, nang hon mi nakou khom diu ahi. 5 Lhamasa nisom le nili lhin nikho, hiche nilhah lam vang chu Pakai dia Kalchuh Kut hi ding ahi. ✡ 6 Chule hiche lhasung nisom le ninga lhinni chu, Pakai dia cholsolou Changlhah Kut nikho ding ahin, ni sagi sung vang chun cholsolou changlhah tang loua naneh diu ahi. ✡ 7 Nikho masapen nileh na bonchauva khompi theng naman diu, lel nathei na natoh lou diu ahi. 8 Ni sagi sungsea chu Pakai dia govam thil tang louva na todoh diu, ni sagi lhin nikho vang leh khompi theng nikho ahitan, hiche nikho tengchu leh na bonchauva na kichol diu lelna thei na natoh lou diu ahi. 9 Pakaiyin Mose henga thu aseipeh in, hiti hin bol in, ati. 10 Israel chate henga ajah uva hiti hin seiyin, keiman kapeh nau gamsung nahin phah uva gamga soh nahin lo tengu leh, nachangphal gao masapen chu thempupa lama nachoi diu ahi. 11 Hichea konna chu thempu pan nangho santhei dol nahi theina diuva nathenso diu, ajing nikho cholngah ni tengleh thempu pan thensona anei ding ahi. 12 Hiche thensona kibol nikhoa changpal natodoh tengu leh, kelngoinou achal khat jong Pakaiya dia nolnabei hel chu nakatdoh tha diu ahi. 13 Hiche nikhoa lhosohga todoh ding chu, suhlou changbong neldisel Ephah khat dim, hopsoma hopni kiso ding; hichu thaotwi toh kihal, Pakaiya dia gimnamtui sela govam ding, don ding lengpithei jong chu khon dimkhat hoplia konna hopkhat chu hichea ding chu ahi. 14 Chule hiche nikho masang chun, na Pathen pa diuva thilto ding nahin pohlut kahseo vin, changlhah jong nehdao vinlang, chang kikang poh ahin changlhah kigou tho jong nehdauvin, hoilai chana cheng jong leuchun hicheng hi nakhang nakhang uva chonna dan in jui jingun. 15 Cholngah nikho aki chai apat, changpal nahin choi uva, thensona thilto nabol nikho uva pat nikho nasim cheh cheh diu, hapta sagi chan nasim diu ahi. ✡ 16 Cholngah nikho vel sagi chan geiya nasim uva chule ajing nikho nisomnga lhin chan geiya nasim tha diu, chujou tengleh Pakai heng lama lhosohga thilto natodoh diu ahi. 17 Na inson cheh uva pat Ephah dim khat cheh hopsom lah a, hopnia kikhen thenso thilto dinga changlhah lhonsao ni jaona nahin choi diu ahi, hiche teni chu cholsosa ahin, Pakaiya dia lhohsoga masapen thiltoa pang ding ahi. 18 Chule hiche changlhah jaona chu kumkhat lhing tasa nolna beihel kelngoi sagi, bongchal golpai khat, kelngoi chal ni jaona nakatdoh uva, hiche gancha ho chu Pakaiya dia pumgo thiltoa kimang ding gimnamtui sela meiya govam ding ahi. 19 Chonset thilto dingin kelchal khat mang unlang, chamna thilto le gantha ki lhaina dinga kum khat a tah kelchal ni nahin kat diu ahi. 20 Chule hicheng ho chu thempu pan Pakai angsunga thensona anei ding, lhosohga masa thilto changlhah jaonaa, kelngoi chalteni jong chu athenso tha ding ahi, hiche hose hi thempu dia Pakai angsunga thil thengsel'a um ahi. 21 Hiche nikhoa hi khompi khat nanei diu, hichu khompi thengsel'a naman uva, lel nathei natoh nabol lou diu, na khang lhum keiyuva hoichana chejong leuchun, hiche hi chonna dan dungjuiya najui jing diu ahi. 22 Na bonchauva na gamsung uva konna chang na-at tengu leh, na lou jao uchu apam chin jousea na-at chai lou diu, nachang at na nung uva chang khai ho jong nachom thengsel lou diu ahi; vaichate leh kholjin hodia na koipeh diu ahi, ajeh chu keima nangho Pakai, Pathen kaum jing e, ati. ✡ 23 Pakaiyin Mose henga thu aseipeh in hiti hin bol in, ati. 24 Israel chate jouse jah a hiti hin sei peh tan, lha sagi lhin teng, hiche lhasung nimasa nileh na bonchauva naki chol uva khompi theng nanei diu, sumkon mutgin tothoa naphon jal jidiu ahi. 25 Thabeina thei natong hih un, Pakai henga pumgo thilto nahaimil lou diu ahi. 26 Pakaiyin Mose henga thu aseipeh in, hiti hin bolin, ati. ✡ 27 Lha sagi lhin nikho nisom alhin nikho hi ki thoidamna ahin, hiche nikhoa hi thonlouva khompi theng khat nabol diu, anngol tothoa Pakai dia pumgo thilto nato doh diu ahi. 28 Hiche nikhoa hi koima chan thabeina thei natoh nabol lou diu, ajeh chu kithoidamna nikho loupi khat ahin, na Pakaiyu leh na Pathenu henga thoidamna nanei diu ahi. 29 Koi hijongleh hiche nikhoa anngol lou aum leh, amite lah akonna pampeiya um ding ahi. 30 Hitia chu koi hijonglehu chun, hiche nikhoa hi thabeina thei natong aum khah leh, ama chu amite lah a konna ka suhmang ding ahi. 31 Na bonchauva natoh thilbol akon na nakikangse cheh diu, hoilai mun'a hijongleh na chenna jouseuva chonna dan ahitia, najui cheh diu ahi. 32 Hiche nikho hi na boncha diuva kicholdo nikhoa naman jing diu, hitia chu anngol tothoa, hiche lhasung nikho ahung lhin niapat, ajing nilhah lam chana choldonaa naman cheh diu ahi, ati. 33 Pakiyin Mose henga thu aseipeh in, hiti hin bol in, ati. ✡ 34 Israel chate jouse henga seipeh tan, lhasagi lhinna chule nisom le ninga lhin nikhoa pat, ni sagi sungse hi Pakaiya dia ponbuh kut a kimang ding ahi. 35 Kut akipat nikho chu khompi theng nikho ahin, hijeh chun thabei nathei natoh ima bol-hih un, ati. 36 Tanglouhel a ni sagi sunga Pakaiya dia thilto nabol jom jing diu, niget alhin nikho tengleh khompi theng khat nabol diu, Pakai ansunga pumgo thilto nakatdoh diuchu ahin, hichu khompi theng laitah ahijeh in thabei nathei natoh akon nakikangse cheh diu ahi. 37 Achunga kimin phah chengse hi, Pakaiya dia phat tepsa kut ho chu ahin, hiche nading chun Israel chate koukhom sohkeiyun lang, khompi theng tothoa, thilto ding ho ahin, pumgo thiltonaa naman diu, anikho mama a abol ding dan jouse govam ding hihen, donthei lengpitwi hijongleh, nabol diu ahi. 38 Hiche ho jouse hi na bonchauva Pakaiya dia na thiltou hichu deilhen choma na thilto uva ahitan, chule athenso ho jouse jaonan, nathil pehdoh jouseu leh Pakaiya dia cholngah nikho le adang dang nanit kimsel hou kisim tha lou ahi. 39 Lhasagi chan nisom leh ninga lhin nikho leh, na bonchauva gamsung lho sohga nachop kimsoh niuva pat nasim uva Pakaiya dia ni sagi sungsea kut tang louva nabol jom jing diu, hiti chun kut akipat nichu choldo nikho theng hi ding, niget lhin nichan chu choldo nikhoa naman diu ahi. 40 Kut kipat nikho teng thingga ahoilai nalo lhah diu, lusuna tampi jaona, thingboh phatah tah na helhah diu, vadung pang lah a tomdo he tohthoa, hicheng chu na kichoi uva, na Pakaiyu leh na Pathenu angsunga tang louva nakipa jing diu ahi. 41 Kumkhat seh le Pakai heng lama ni sagi tang louva kut khat nabol jing diu, hichu nakhang lhumkei uva chonna dan ngaiya naman chah jing diu, lhasagi lhinna lhasung achu naman diu ahi, ati. 42 Ni sagi sunga na bonchauva lhambuh a nachen diu, Israel sungkon agammi cheng aboncha lhambuh sunga cheng ding ahiuve. 43 Hichea kon chun nachilhah teuvin keima tah in Egypt gam'a konna, Israel chate jouse kahin puidoh chun lhambuh sung a bou kachen sah ji'e ti, ahin hetdoh thei diu ahi, ajeh chu keima hi na Pakaiyu leh na Pathenu kahi, ati. 44 Mose’n Pakai dinga phat tepsa kut ho jouse chu, Israel chate jouse lah a aphondoh peh ahi.
✡ 23:3 Potdohbu 20:8-10; 23:12; 31:15; 34:21; 35:2; Danbu Ni Na 5:12-14 ✡ 23:5 Potdohbu 12:1-13; Danbu Ni Na 16:1,2 ✡ 23:6 Potdohbu 12:14-20; 23:15; 34:18; Danbu Ni Na 16:3-8 ✡ 23:15 Potdohbu 23:16; 34:22; Danbu Ni Na 16:9-12 ✡ 23:22 Thempu Dan 19:9,10; Danbu Ni Na 24:19-22 ✡ 23:26 Thempu Dan 16:29-34 ✡ 23:33 Danbu Ni Na 16:13-15