19
Themgao Khatnin Jehoshaphat Apho
1 Hiche jouhin Judah lengpa Jehoshaphat hi, Jerusalem ain mun langa damsellin akinung letan ahi. 2 Hanani chapa themgao Jehu chu lengpatoh kimuton achen hitin agaseijin ahi, “Miphalou panpileh Pakai doujing ho langa pan lah hi dih nasah hinam?” Hijeh chun na chunga Pakai alunghangtan ahi. 3 Ahijeng vang'in na chunga hin naphat na phabep akimudoh in ahi, ajeh chu nangin mipi hon anahou’u Asherah doilim thinga kisem ho napaidoh in; chuleh nalungthim in Pathen lungdeilam holnomna naneiyin ahi.
Jehoshaphat Nin Thil Asem Phat ho
4 Hiti hin Jehoshaphat hi Jerusalem a apansan, chule ama hi akipatdoh in Beersheba’a kon'in Ephraim lhang geijin aga cheovin; hiti chun mipi ho chu apu apa teu Pathen henga apuilut kit in ahi. 5 Hichejou chun Jehoshaphat in kul kikai khum kho piho jousea chun, thutan vaihom ho akoisohkeijin ahi. 6 Aman thutan vaihom ho chu ahilchah in, “Nakin natoh nauvahin chingtheijun, ajeh chu nangho mihem adia thutan nahi pouve, Pathen dinga joh thutan nahiu ahi.” 7 “Pathen jana neitah le chingthei tah in tongun, ajeh chu i-Pathen uhin joulhepna, langneina chule nehguh bol hi athet ahi,” ati. 8 Hichechung chonchun aman Jerusalem Pakai dan sukeh ho chunga thutan dingin, Jehoshaphat in Levi ho leh thempu ho chule Israel mipa holah a athupicheh Jerusalem a hung kile ho chu apansah in ahi. 9 Hiti chun aman thupeh aneiyin, “Nanghon Pathen jana neitah leh lungthim kitahna neija thu natandiu ahi,” ati. 10 “Khopi mi nachen khompi khopi khat a konna tolthat thu hihen lang dan khat touleh thupeh khat tou sukeh hijongleh, Pathen dounaa chonset abol louna dinga chingthei tah a pan alahna dingin thupeh aneiyin ahi. Hitia chu nabol louva ahileh, nachung uva Pathen lunghanna chuding ahi. Amavang natoh diudol phatah a natohuva ahileh themmonachan loudiu ahi,” atipeh e. 11 Houlam thudol jousea thempulen Amariah hi thaneipen hi ding, chuleh Judah gam vaipo Ishmeal chapa Zedekiah hi mipi holah a thutan dia; athaneipen hi ding ahi. Levi te hin thu kitanna jouse hi iti chelhahnam ti avetsuiding, hangsan tah in thu kapeh hi tong doh un, Pakaiyin thudih a thu kitanna jouse apanpi ding ahi! ati.