34
Mose thi
1 Moab phaicham a kon'in Mose chu Jericho toh kinai Nebo molsang Pisgah molchunga chun akal tou tan ahi. Pakaiyin Mose chu gamsung jouse abonchan avetsah sohkeiyin, Gilead apat Dan chan chu avetsah sohkeiyin ahi. 2 Naphtali gamsung jouse, Ephraim, Mannaseh, Judah gamsung leh lhum lam gamkai sung jouse ahi. 3 Negeb gamsung phaicham, tomthing kena mun, Jericho khopi phaicham apat Zoar mun chan ahi. 4 Chuin Pakaiyin Mose henga asei tan, Keima Abraham, Isaac leh Jacob henga ka kihahselna, keiman nason na chilhahte kapeh ding ahi, tia kaki tepna gam chu hiche hi ahi. Tun keiman namit in ka vetsah in, ahinlah hiche gamsung’a hi nangma nalut louhel ding ahitai, ati. ✡ 5 Hiti chun Pakai lhacha Mose chu Pakai thusei bang chun Moab gam sung’a ahitan ahi. 6 Chuin Pathen'in Mose chu Beth-peor gal lam, Moab phaicham achun avuitan ahi, ahinlah tuni chan in koiman Mose kivuina lhan chu ahedoh pon ahi. 7 Mose athichun akum jakhat leh somni alhing tan, amit jong athim pon, athahatna jong alha kang hih laiyin ahi. 8 Israel mipi chu Moab phaicham sunga nisom thum sung in Mose puldounan akap tauvin ahi, Mose dingin thi opna kana chu alhung tan ahi. 9 Nun chapa Joshua chu Mose’n a chung’a akhut angap jeh in Joshua chu lhagao leh chihna adim jeng tan ahi. Pakaiyin Mose henga thu apeh bang chun Israel miten jong Joshua thusei ijakai angai tauvin ahi. 10 Hiche kalse chu Israel nam mite lah a kon'in Mose banga Pakaiyin amanchah themgao ahung peng doh tapon ahi. ✡
11 Mose chu Egypt gamsunga melchihna
tmapi abolsah in, thil kidang chujat abolsah in, Pharaoh leh asohte maija akilahsah in, Pharaoh angsung’a
thilkidang akilahsahho bang a bolthei ding Israel sunga kon'in ahung peng doh tapon ahi.
12 Thahatna kidangtah leh thilbol theina kidang nasatah tah Mose’n Israel mite lah akonna boldoh mihem khat a khat jeng cha jong akisep doh tapon ahi.
✡ 34:4 Semtilbu 12:7; Semtilbu 26:3; Semtilbu 28:13 ✡ 34:10 Potdohbu 33:11