25
Jubilee leh sabbath kum
1 Pakaiyin Sinai molsang chunga kon'in, Mose henga hiti hin aseipeh in, ✡ 2 Israel chate jouse jah a seiyin, na bonchauva keiman kapehna gam nahung lhun tengu leh agam pumpia jong Pakaiya dia choldam kum anei tei ding ahi. 3 Kumgup sunga na loujaova muchi nathe ding, hitia chu kumgup sunga na lengpi thei nalho ngimsela, chuteng aga nakilo ding ahi. 4 Kum sagi lhinkum levang agamsung pumpin choldam kum anit ding, hitia chu loujaova muche jeng jong natu thei louding, na lengpithei lei jong nalho ngimtah louding ahi. 5 Chule changval hung kehdoh ho jong na-at louding, lengpi lei lholou laiya hung kehdoh aga ho jong nadon da jeng ding, ajeh chu na boncha diuva choldamna kum ahi. 6 Gamsung pumpia dia choldamna kum ahitan, ami chan cheh adingin chule nangma nahin nasoh pasal ham nasoh numei hijon gleh; natha lah mihem hihen lang gamchom ahung kholjin hijongleh, na bonchauva dia anneh ding nahin ngaito peh diu ahi, ati. 7 Nangma gancha ho ahin, na gam'a um gamsa ho jaona hiche gamga soh ho chu aneh diu ahi. 8 Kum khat sunga hapta sagi nasim dohji ding, hatpa sagi veijen na simdoh ding hitia chu agoma kumsom li leh kumko aphah ding ahi. 9 Hiche jou tengleh nangman lha sagi lhinna hiche lhasung mama achu, nisom lhin nikho chule sumkon namut ging ding, hichea chu kithoidamna nikho nagam pumpiuva thong jejua sum kon na lhangsap uva nathejal soh diu ahi. 10 Kum nga don ahung lhin teng hiche kum chu kum theng tah ahi, hichu na phonjal diu, gamsung pumpia khosa jouse henga chamlhat kum ahitia naphon jalsoh diu ahi; hiche kum hi na boncha diuva jubilee kum ahitan, mihem koi hileh athilkeo jouse akile lah kit ding, mihem jeng jong ama cheh in mun'a kile cheh ding nahiuve. 11 Hiche kum somnga lhinkum hi nangho jouse dia jubilee kum ahitan, hiche kuma hi muchi jeng jong natu louhel diu, achama hung keh muche chang jeng jong na-at da jeng diu, lengpilei nalho louna beh a hung kehdoh aga ho jong nadon louding ahi, ati. 12 Ajeh chu Jubilee kum hi kum theng tah ahi, na boncha diuva atheng ahi; hijeh chun agamsunga anagasa hobou naneh diu ahi. 13 Hitia chu Jubilee kum ahung lhun teng, na boncha uva koi hileh agoulo cheh chu na kile pehto diu ahi. 14 Na kinaipi henga na thil joh ham, ahilouleh nathil chohsa ham jeng jong chu, hitia thil joh chung chang leh akijoh doh thil chung changa na sopi khat toh adih louva na kibol to thei louding ahi. 15 Chule Jubilee aki chaiya pat naheng nakom'a na thilchoh chule akum ijat sunga hijongleh, agamga soh toh kitoh a nangma kom'a thil ale joh ding ahi, ati. 16 Kum vang chu ahung tamkhah tah leh hiche thilman chun nasan sah ding, ahinlah akumjat chu alhom khah vang leh athilman jeng jong nalhom sah ding ahi, ajeh chu akum kisim jat dungjuiya aman jong gamga toh ajoh ahi, ati. 17 Na bonchauva khat leh khat nakisuh gim louhel diu, hiche sangchun na Pathen chu ging jingin, ajeh chu keima na Pakai leh na Pathenu chu kahi, ati. 18 Na bonchauva ka chonna dan jouse najuikim sohkei diu, hiche ho jouse chutoh natoh doh diu ahi, chuteng gamsung pumpia na bonchauva lungmong sela nakhosah diu ahi. 19 Agamsunga jong gamga pha hung um doh ding, hitia chu oiva sela naneh thei diu, agamsunga lungmong sela nachen thei diu ahi. 20 Na bonchauva na ngaito uva, kum sagi ahung lhin kum le ipi ham ineh diu, muchi la itu ta pouvin, chang jeng jong i-at lou diu hitam, tia na lung don khah uva ahileh, 21 Keima tah in kumgup alhin kumle na boncha chung cheh uva phattheina kahin bung lhah peh diu, hichun kum thum sungsea naneh khop diuva anga ahin sodoh ding ahi. 22 Na bonchauvin kum get lhin kum apat muchi tujong leu chun lhosoh ga aumsa alui hobou naneh diu, kumko ahung lhina lhosohga athah kahsea lhosohga alui hobou naneh na ai diu ahi, ati. 23 Gam leiset kiti jong najoh doh thei lou diu, aneipa kei kahin, na bonchauva gamchom mi kholjina kanei nahiuve, ati. 24 Hijeh chun hoilai chan hijongleh nachen na jouse uva, gam leiset lhatdohna man na bonchauva napeh cheh diu ahi. 25 Na sopipa hamkhat hahsatna ato jeh a, agam leiset ajoh doh khah a ahileh, ama bana asopipa chu hunga athiljoh doh chu ahung lhat ding ahi. 26 Ahinlah ajoh dohpa ham khat chun, asopi alhat doh thei mi anei tah louva, amavang khonunga ahung haodoh thei dinga auma ahileh, aman ahin kilhat doh thei ding ahi. 27 Hitia chu agamjoh doh pan jong ajohdoh kuma pat phatah a sim ding, ajohna pa henga chu aman jat apeh dia lom cheng chutoh apeh dohtha ding, chujou tengleh ana chodoh pa chun agam leiset chu aboncha anung peh kit ding ahi. 28 Ahinlah amapa chun alhat dohna ding anei louva ahileh, Jubilee kum ahung lhun kahsea ajoh dohnapa kom'a chu athil joh doh chu chuti um ding ahitan, Jubilee kum ahung lhun phat levang chun achopa chun ale lhatdoh ding, athil neipa chu lechan kit ding ahi. 29 Kula kigensa gam leiset behkah khat tou johdoh a umleh, hiche ajohdoh pa chun ajoh kum sunga chu akile lhat dohthei ding ahi. Ajeh chu kum khat sunga chu akile lhatdohna dia thu anei ahi. 30 Ahinlah a-in chu kum sunga chu alhatdoh jou louva ahileh, khopi sunga kul ki gensa ki johdoh a akichohpa chun akhang lhum keiya anei ding ahitan, Jubilee kum hunglhung jongleh akile lhatna ding thu anei lou ahitai. 31 Kul kigen lou khopi neocha sunga in ki johdoh ho vang chu, amin mai maiya ki sim peh ding, hiche ho chu lhatdohna tha um ding, hichu Jubilee kum ahung lhunteng lhatdoh ding ahi. 32 Ahinlah Levi te chenna khopi ho chu, amaho ana chennasa akhopi sung uva in ho vang chu, Levi ten itih phatlai hijongleh akile lhatdoh thei diu ahi. 33 Koi hileh Levi mite akonna athuneina aman chah louva ahileh, amaho chenna khopi sunga ana kijoh dohsa in vangchu, Jubilee kum ahung lhun teng kile peh cheh cheh ding ahi, ajeh chu Israel chate chenna tin cheng chu Levi mite dia amaho goulo jeng ahi bouve. 34 Levi mite dia kikoi gam beh jouse chu, khat a khat cha kijoh doh thei louding, hichu amaho dia tonsot goulo ding ahi. 35 Na sopipa chu aneilel valtah a, nakom tah a akivah lelna aum doh a ahileh, nangman jong ima dang gel louva ama chu navah jeng ding, kholgam akonna jin banga nakom'a khosa jeng ding ahi. ✡ 36 Natoh le tham a kon'in apung akal jong tep peh dan lang, na Pathen maiven na sopipa chu nakom'a khosa teijo hen, ati. 37 Ama chu veikan dia sum bat napeh thei louding, nehle chah jeng jong apung dia nei peh louding ahi. ✡ 38 Ajeh chu kei matah hi na Pakaiyu leh na Pathenu kahin, nangho Pathen kahiye tia Cannan gam kapeh diu ahitia, Egypt gam'a konna nahin puigal kaipau chu kahi, ati. 39 Hijeh chun nangma nai lama cheng na sopipa chu anei lelval tah a nangma kom'a ama le ama ahung ki peh lut tah leh, ama chu soh tobanga nagoi thei louding ahi. ✡ 40 Amapa chu na kom'a thalah mi banga khosa jeng ding, Jubilee kum ahung lhun kahsea na kom'a khosa ding ahi. 41 Jubilee akichai teng nangma dalhaa pot tading achate jouse jaona che diu, a insung lama leche diu, apu apa khanga gou ho chu lechan ding ahiuve. 42 Ajeh chu abonchauva keima lhachaa pang ahiuvin; abonchauva Egypt gam'a konna kahin puigal kai ahiuve, hiche jeh chun amaho hi abonchauva sohjoh a najoh doh lou diu ahi. 43 Nangman amaho jouse munemna neitah a thu nasei louding, na Pathen ging khencha hinkho naman ding ahi. 44 Soh pasal ho in numei jong nanei jeng thei ahin, hiche soh ding achu nakom lah a namtin vaipi ho chu na chohdoh a navul thei ahi. 45 Na bonchauva nalah uva chenglut kholgam mih ho chu nachoh doh uva, soh a nalap thei diu ahi, na gamsung pumpiuva chengsa ho jong nachoh thei diu, hitobang mi nachoh doh hou chu na in cheh uva uma nalap le thei diu ahi. 46 Chule soh ho chu na chateu banga na goulo diuva na umsah uva, khonunga goulo ding jong nakoi peh diu, nangho Israel te lah a vang khat in khat chunga thuneina tah a vaihoma chatloh thei louding ah. 47 Na kom'a cheng kholjin mi chu ahung haodoh jeng tah a, na kom'a cheng na sopi pakhat machu achen dan ahah satval tah a ahileh; amajeng jong na kom'a cheng kholjin mipa kom'a ahung kipeh doh jeng tah a ahileh, chule asopi ho kom ham khat a akijoh doh jeng tah a ahileh, 48 Hitia akijoh nunga chu lelhat kit thei ahi, asopi ho lah akonna khat penpen in amapa chu ale lhat kit ding, 49 Ahilouleh apaneo ham apaneo chapa ham khat in jong ale lhat thei ahi, ama toh kinai asopi aheng akom aphung chan khompi a insung toh kinai pen khat injong alhat doh thei ding, hiche kala chu ama le ama ahung neijou tah levang ama chama kilhat ding ahi. 50 Ana ki chohdoh patoh akinopto banga, ama le ama akijoh doh niapat Jubilee kum chana asim ding, aman jat chu akum tam leh lhom dungjuiya alepeh ding ahi, anakichoh pan amapa alap sungsea chu thalah man toh kibang ding ahi. 51 Jubilee kum lhunna ding kum phabep avat nah laileh, aki lhatdohna dia ana ki chohdohna man chu alang khat alepeh ding ahi. 52 Ahinlah Jubilee lhinna ding chu kum lhomcha akivat tah a ahileh, akichoh apat akum jat chu avet toh lhon ding, hiche kuma pat chu atohman jat dungjuiya avaldoh chengse chu akile lhat dohna dia ale dip ding ahi. 53 Tohman akisim teng hiche pa chu thagoi man bep bep a kisim peh ding, koi hileh hiche pa tobang chunga engset nanei thei hoa konna navet tup ding ahi. 54 Hiche ho jouse nunga hi, amapa hi aki lhatdoh joulou tah vang leh, chuti uma Jubilee kum ahung lhun teng lhat ding, ama ahin achate jouse jaona lhat tha ding ahitai. 55 Ajeh chu Israel chate hi abonchauva keima lhacha ngen ahiuvin, amaho hi kalhacha ahin, Egypt gam'a konna keima tah in kahin puigal kai ahiuvin, keima hi na Pakaiyu le na Pathenu chu kahi jinge, ati.
✡ 25:1 Potdohbu 23:10,11 ✡ 25:35 Danbu Ni Na 15:7,8 ✡ 25:37 Potdohbu 22:25; Danbu Ni Na 23:19,20 ✡ 25:39 Potdohbu 21:2-6; Danbu Ni Na 15:12-18