PETER
PETER LEKHATHOT KHATNA
Hahsatna ahunglhun leh ipi iti ding
Nangma lengcha nahi! Hiti chun lunglhah bol hih in!
1 Peter lekhabu sung thu umdan
Hahsatna ahunglhun teng ipia kinepna naneiji em? Hahsat nan naphah tengleh hoiya chu thahatna nakimuji em? Hahsat nan nahin chup teng ipin tahsan na'a na khantou sah theiyem? Pakai Jesu jal'a chu nangma Pathen a nahitai. Pathen deilhen, thempu, namtheng chule Pathen a chu nahi ahitai 1 Pet 2:9. Chuti ahileh hahsat nan nahin phah teng ikati ding hitam, tia nalung dong em? Pathen'in hahsatna ho chu nangma hatsahna dinga amanchah thei le, amanchahji ahi. Tahsan hi hahsat thoh a kisuthenga Pakai muchet theina le Ama hetbe chehna nei theina ahi. Hinlah Peter in hiche aseiya hi angah jeng ahipoi. Hahsatna thoh pum'a Pakaiya dinga kilomtah ihinauva, midang chu Pathen phatna vetsah ding ahi, ajeh chu Aman muthim thaneina a kon avah loupitah a eipuilut u ahitai 1 Pet 2:9.
Lekhathot jihpa, ajih kum chule ajihlona
Hiche lekhathot hi Pakai Jesu seijui som le ni lah a apipu pen, Peter hin AD 63 kum don'a chu anajih ahi. Chule Peter hin Rome khopia kon'a tahsan chate kithecheh ho Asia Minor gamkai, tua Turkey tia kihe, mun'a umho henga athot ahi. Christian hahsatna toh a gimbol hesohna thoh ho, Pathen'in einungsun hitam? tia lungdong ho tilkhouna a ajih ahi. Aman gim hesoh thohna jenga jong kinepna hinkho aman diu leh hinlona jeh akimudoh diu deisahpeh jeh a amaho tilkhouna a ajih ahi.
Pathen tohgon thusim umdan
Apatna lam'a Rome solkal hin Juda te le Christian ho hi hou chamlhatna anapeh gel ahiuve. Hinlah Juda te le Christian kikah a kitomona ahung umbe cheh cheh phat in, Christian ho hetkhelna ahin neipan kit tauve. Ijeh iham itileh gamsunga kitomona hin Rome solkal dingin lenggam nom'a kivaipohna asuboiye atiu ahi. Hiti chun Christian chonna ho hin midangto kibah louna asodoh e, ti jeh in dangdatna, engbolna, matna chule anei agouhou lahpehna geiyin ahin bolse tauve. Mi phabep chu atahsan nauva alung linglau tauvin, Peter jeng jong chu avoh uva chule atahsan thudol'a songkul'a khum ana hitai. Hijeh chun Peter hin thohhahsa thohpum'a tahsan le kinepna neija hin ding ahi, tithua tilkhouna a ajih ahi.
1
Salam thu
1 Hiche lekhathot hi Jesu Christa solchah Peter a kon ahi. Keiman Pathen lhendoh mite gamchom mi dinmun a, Pontus, Galatia, Cappadocia, Asia chule Bithynia gamkai hoa cheng ho henga kajih ahi. 2 Pa Pathen'in nana het uva chule masang peh a na lhendoh uva, chule a Lhagaovin nasuhtheng u ahitai. Hichea konna chu nang hon asei na ngaiyuva chule Jesu Christa thisan a nasop thengu ahitai. Pathen'in lungsetna le cham-lungmon napeh be be jeng tauhen.
Kinepna hingjing
3 I-Pakaiyu Jesu Christa Pa Pathen ah vahchoina jouse um jing tahen. Ama milungsetna let jeh a eiho pengthah a ihiu hi Pathen'in Jesu Christa chu athilah a konna akai thou jal jeh ahi. 4 Chule eihon gou simjou lou loding ineiyui-gouchan ding chu van'a nangho dinga kikoiya ahi. 5 Chule na tahsan jal uva chu, Pathen'in athahat a hiche huhhingna hi nakisan kahseuva na honbit uva, mijousen amu theina ding uva ninununga hung kilang ding ahi. 6 Hijeh chun kipah tahbeh un. Nanghon phat chomkhat a dinga patepna hahsa tampi nathoh dingu ahivangin, kipana kidangtah na masang uvah aum'e. 7 Hiche patepna ho hin na tahsan u chu akicheh monge ti avetsah ding ahi. Meiyin apatep banga na tahsan u chu patep a uma ahin chule sana maimai sanga na tahsan nau mantamjo ahivanga, sana kilhantheng banga na tahsan u chu kipatep ah ahi. Hijeh a chu na tahsan u chun patepna tintang ato jouva hattah a aumden a ahileh, Jesu Christa chu vannoi pumpia akiphondoh teng chuleh nangho dinga vahchoina le loupina chule jabolna tamtah ahin lhut ding ahitai. 8 Ama namu khah louvang uvin nangailu uve. Tuhin Ama namu loulai vang uvin, Ama na tahsan tauve; chule nangho kipana loupitah phondoh theihoi hilou chun nakipah tauve. 9 Ama na tahsan jeh uva ahung sohdoh chu na lhagaovu huhhing channa ahung hitai. 10 Hiche huhhingna thudol, lungset man'a huhhingna nangho dinga kigong chu ahi, themgao hon gaova anasei laiyuva ahetchet nom'u chu. 11 Ama hon itih phat a ahilouleh itih a asung uva um Christa Lhagao chun Christa gimthohna le khonunga Aloupina kidangtah thudol chu akihoupi uva, ana seipeh masah u ham ti chu adatmo uvin ahi. 12 Amaho chu athupohhou amahoa dinga hilouvin, nanghoa ding joh ahi ti seipeh anahi uve. Chule hiche Kipana Thupha hi nangho kom'a Van'a konna Lhagao Theng thahatna a seiphonga pang ho chun ahin phondoh u ahitai. Hiche hi akidanna kit chu vantil ten jong lung gutten a hiche ho hi avetvet u ahi.
Hinkho thenga hinna dinga kouna
13 Hijeh chun, phate chan gelun chule kitim themun. Jesu chu vannoiya ahung kilah tengleh nachung uva lungsetna huhhingna hunglhung ding chu galdot un. 14 Hiti chun, Pathen thua nungte bangin hinkho mangun. Nalung ngaichat u suh bulhitna dingin masang na hinkho uva chun kinungtol kit hih un. Chupet a chu aphajo ding nahet loulaiyu ahi. 15 Hinlah tun, Pathen na deilhen pau athen tobanga chu nangho jong imalam jousea nathen dingu ahi. 16 Ajeh chu Pathen Thubun, “Keima kathen jeh hin nangho jong thengun,” ati.✡ 17 Chule geldoh uvin, natao nau Van'a Pa chun koima lungset tum aneipoi. Aman natoh dungjuiyuva nachung thu u atan ding ahilouleh kipaman napeh dingu ahi. Hitia hi gamsunga kholjin nahi nauva hi Ama jana neiya nagin lhungkei dingu ahi. 18 Ajeh chu nang hon nahe tauve, Pathen'in napu napa teuva konna kiloson hinkho panna beiya konna hi lhatdohna man apeh ahitai. Chule hiche lhatna man apeh chu sana ahilouleh dangka thil a ahipoi. 19 Chonset bei, nolnabei Pathen kelngoinou, Christa thisan manlutah a chu kilhat nahiuve. 20 Pathen'in ama chu vannoi kiphudoh masangpeh a nalhat diuva alhendoh chu, hiche ninununga hi Ama hung kiphongdoh a ahitai. 21 Christa jal'a Pathen nahin tahsanu ahitai. Chule nang hon Pathen a na tahsan ule nakinep nau chu nangap det u ahitai, ajeh chu Aman Christa chu thinaa kon'in akaithouvin chule loupina lentah chu nape tauve. 22 Nangho thutah thua nanun phat uva na chonset nauva konna thenga nahi tauve, hijeh a chu tua hi nangho sopi hina a nangho ngailutna dihtah chu nakineito diu ahitai. Na lunggil pumpi uvin khat le khat kingailuto uvin. 23 Ajeh chu nangho penthahna hi abeiloi ding tuhinkhoa ahipoi. Hinna thah naneiyu hi a-itih a um jing ding ahi, ajeh chu hichu Pathen Thu hingjing tonsot a um jinga kon ahi. 24 Pathen Thubun asei dungjuijin, “Mihemte hi hampa tobang bep ahi, ahoinau jong loujaova pahcha pah tobang bep ahi. Hampa agopjin chule apah chu amolloiji.✡ 25 Hinlah Pakai Thu chu imatih chan'a um jing ding ahi.” Chule hiche thu hi Kipana Thupha naheng uva kiseiphong chu ahi.
✡ 1:16 Thempu Dan 11:44,45; 19:2 ✡ 1:24 Isa 40:6-8