37
Thingkong kisem
1 Chu ban'in Bezalel chun thinggi thing mangchan thingkong asem tan; adung tongni le akeh ahin, avai tongkhat le akeh chule atun tongkhat le akeh ma alhing in ahi. 2 Aman jong asung lam le apolam ani gellin sana'in atomjol sellin, akimvel jouse jong sana mama in atom'in ahi. 3 Aman jong aning gol'a pansa ding chun sana kol-li asem in pang lang khat a chun kol-ni asem'in ahi. 4 Chun aman moljol ni thinggi thing mangchan asuiyin, sana mama'in atom na'in ahi. 5 Thingkong putna dingin moljol teni chu thingkong geiya chaokol teni achun athil lut'in ahi. 6 Chuin aman sana thengsellin thingkong khuna asem in, chule hepi touna jong asem in adung lam chu tong ni le akeh ahin, availam chu tongkhat le akeh alhing in ahi. 7 Chuin aman sana sehcha'a kikheng cherub lim bang'a um ni asem doh'in hepi touna among lam'a chun hiche teni chu apansah'in ahi. 8 Chule aman cherub khat aning lam khat achun apansah'in among langkhat ma achun Cherub khat ma apan sah in hichengse chu khat'in asem doh'in ahi. 9 Cherubim teni chun chunglang anga lhon'in chule alha ajap lhon'in hepi touna chu alhaving tenin a veng bit lhonin ahi.
Dokhang Le Meivah Khom
10 Chuin Bezalel in jong thinggi thing mangchan dokhang asem in ahi. Adunglam chu tongni in asem in, avai chu tong khat ahin chule atun lam chu tong khat le akeh alhing'in ahi. 11 Aman akhom ho jouse chu sana in atom jol sohkeiyin ahi. 12 Akimvel sechu khutphang tebep a saovin akhuna asem in chule ageikol jouse jong sana'in atomjol sohkeiyin ahi. 13 Chuin aman dokhang'a manchah dingin sana chaokol-li asem in, dokhang keng-li lama chung apansah'in ahi. 14 Chaokol chengse chu abonchan kinai chan aumsah sohkeiyin, chaokol hose chu dokhang akijon teng kimang cha ding ahi. 15 Aman hichengse chu thinggi thing jeng mangchan asuiyin, abonchan sana'in atomjol sohkeiyin ahi. 16 Chule dokhang'a machah ding chun sana kong thengsel phabep asem'in lhengkong ahin, gimnamtui halna ding chule lengpitwi chapna ding jong abonchan sana in atomjol sohkeiyin ahi. 17 Chuin Bezalel'in thaomei khom asem'in hichu sana theng sela asem ahi. Thaomei khom tuna ding ahin aputna ding, anigellin phatah in sehcha'n akheng in ahi. Hichea pahcha kijem'a pang le alutom ijakai jouse chutoh thaomei khom jong jaonan khat'in asem doh tan ahi. 18 Thaomei khom chu gup ahin, aning ho a kon'in abah thum cheh ahin jamdoh'in ahi. 19 Alang alanga abah gup jamdoh hoakon chun thaomei vah khon banginajamdoh'in alu ajum in apah jeng jong ahung um doh in ahi. 20 Hiche thaomei khom chu almond pahbangin aning li aum'in ahi. 21 Thaomei khom akonna hung jam doh abah gup chengse chu toh'a noilam'a chengse jao nan khat in asem doh tan ahi. 22 Almond bah hung jam doh chengse chu toh abonchauva khat ahung soh doh theiyin, hichengse chu sana thengsella kikheng jeng seh ahi. 23 Aman jong thaomei sagi asem in amei khao che tanna chengse jaonan sana thengsel in asem doh in ahi. 24 Thaomei khom chu ahin, aman chah jouse jaonan sana thengsel dangka somsagi le nga mangchan asem doh in ahi.
Maicham Gimnamtui
25 Bezalel chun gimnam tuiya dingin maicham khat thinggi thing'in asem'in ahi. Hichu adung tong khat chule atun tong khat ahi. Chule hichea kimang cha saki chengse chu toh khat in ahung um doh in ahi. 26 Aman maicham chu sana theng sel in atom namsel in, achung vumlam ahin chule ajet le avei jeng ajong, chu le a saki jouse jong abonchan sana in atom namsel in ahi. Hiti chun aboncha'n a kimvel jouse'a chun sana ajem in ahi. 27 Sana ki jem pah noiya akol a pang dingin aman sana chaokol ni asem doh in, khat cheh chu akingat tohsah in akhaiyin, maicham put le na manchah dingin asem doh in ahi. 28 Aman amoljol jouse jong chu thinggi thing jengin asemin sana'in atomnam sohkeiyin ahi. 29 Chuin aman kinu thei dingin thaotwi asem doh'in gimnamtui jeng jong chu halnam thei dingin asem'in ahi. Hichengse chu abonchan thaosem them hon asemdoh bang bangin asem tan ahi. ✡
✡ 37:29 Potdohbu 30:22-38