24
Thaomei leh changbong niel
1 Pakaiyin Mose hengah thu asepeh in, hiti hin bol in, ati. 2 Israel chate ho henga seipeh tan, mit thei louhel ding vah jing din, olive thaomei chu nahin choipeh nading un seipeh tauvin. 3 Ki khop khomna ponbuh hettohsahna pon kilang doh, hiche mun'a chu Aaron in thaomei kivah chu tang louva avet kol jing ding ahi. Hiche thaomei hi Pakai angsunga nilhah muthima pat jingkah khovah geiya kivah khovah hel ding ahi. Hiche hi nakhang lhumkei uva chonna dana nanei jing diu ahi. 4 Aaron in jong Pakai sana thaomei khom phunga chu, hiche thaomei kivah jouse chu avah jingnai ti, photchetna avetkol jing ding ahi. 5 Chule nangman changbonga kigoidi chu nalah ding, hichu changlhah lhonsom le ni nasoa naken ding, lhonkhat cheh chu Ephah dimkhat hopsoma hopni lhingsela kisem hi ding ahi. ✡ 6 Changlhah nasemsa chu golni nia nagol ding, golkhat achu changlhah lhongup pang ding, sana thengsel'a kisem touna chunga chu nagola nakoi ding ahi. 7 Gimnamtui nalah a changlhah golkhat chu nasun den ding, hichu nangman nato doh changlhah toh chun Pakaiya dia govam thiltoa kitoh doh tha ding ahi. 8 Cholngah nikho seh le hichu Pakai angsunga kigol doh ding, hitia chu beitih umlouva Israel chaten machah thei ho chu atodoh jing diu ahi. 9 Hiche thilto hose hi Aaron le achapate ho ding ahin, hitia chu hiche thilto ho chu muntheng laiya anehji diu ahi, ajeh chu hiche thilto chu Aaron ding Pakaiya dia pumgo thilto kitoh dohsa, ama chanvou dia thiltheng tah ahin, hichu tang louva chonna dan dinga juijing ding ahi. ✡ 10 Pasal khat chu anu Israel numei chule apa Egypt mi, hiche pa chu ahungvah doh le tan ngahmun khat a avah lut in ahileh, hichun Israel chaten aum kemvel tauvin, chuin Israel numei nu chapa jong Israel chapa khat toh chun akiboi lhontan ahi. 11 Israel numeinu chapan jong Pathen pa min panin taitomna toh thon agao sapjeng tai, chuin mipi hon ama chu Mose heng lama ahin pui tauve. Hiche pa anu min chu Shelomith ahin, Dan phung akonna Dibri chanu ahi. 12 ama hon jong hiche pa hi iti ding hi tam atiuvin, Pakai lunglam aheng uva ahung kilah kahsea din, mihenna kul sunga chun akhumlut tauve. 13 Pakaiyin Mose henga thu aseiyin, hiti hin bolin, ati. 14 Pathen gaosap mipa chu polam ngahmun'a hin kaidoh inlang, aman agaosapna awchang japha chan in, aluchunga akhut angap lhah cheh diu, hiche joutengleh khompi thenga mipi jousen song in seplih jeng tauhen, ati. 15 Chule Israel chate henga ajah uva hiti hin aseipeh tan, koi hileh Pathen gaosap mihem aum khah leh, hiche mihem chun ama tah themmona akipoh ding ahi. 16 Pathen taitom mihem chu thajeng ding ahi, khompia pang mihem jousen ama chu songa aselih diu, kholgammi hihen agamsung chengden hijongleh, Pathen min taitom mihem kiti phot chu thana chang ding ahi. 17 Chule mihem khat that chu, ama jong thina chansah ding ahi. ✡ 18 Koi hileh gancha that achu ama chun akhel apeh doh pai ding, hiche gancha khel thei dia chu gancha hing khat alepeh ding ahi. 19 Koi hileh ain-heng khattou amavo khah leh, aman hiche pa abolna banga chu ama chunga jong bolgimna lhung ding ahi. 20 Agu ham achang ham asuh chep a ahileh, ama jeng jong agu achang suhchep del ding, amit asuh chot tah jongleh ama mit jong hitia chu suhchot peh ding, aha ham khat asuh lhoi khah jongleh ama ha jong suh lhoi pai ding; aman mi abol gimset banga chu ama chunga jong abepbep a lhunsah ding ahi. ✡ 21 Gancha that aum leh hiche athat pen pen chun akhel ahola apeh le ding, mihem chunga hem lama thatpa chu ama jeng jong tha ding ahi. 22 Na bonchauvin kholgam akonna mihem hihen, agamsung akon hijonglehuchun abonchauva danthu khat a chondel del diu, ajeh chu keima Pakai leh nangho jouse Pathen pa chu kahi, ati. ✡ 23 Mose jong hiti chun Israel chate jouse jah aseipeh soh tan, chuin ama hon Pathen taitomna neipa chu polam ngah munkhat a ahin kaiyun, amapa chu song in aseplih tauvin ahi. Pathen thupeh banginIsrael chate jousen abolun ahi.
✡ 24:5 Potdohbu 25:30 ✡ 24:9 Matt 12:4; Mk 2:26; Lk 6:4 ✡ 24:17 Potdohbu 21:12 ✡ 24:20 Potdohbu 21:23-25; Danbu Ni Na 19:21; Matt 5:38 ✡ 24:22 Minbu 15:16