39
Thempuho Von
1 Muntheng'a natong ding hon aman chah diu'vin asan-dup chule asanpol bang'a kikhong pon akikhuiyu'vin—Aaron'in muntheng'a na-atoh teng akivkonna ding hichu Pakaiyin Mose heng'a athupeh ahi. 2 Bezalel chun sana mangcha'n konggah asem'in hichu asandup le asan-ao patnem jaonan asem'in ahi. 3 Aman sana khat lim'in hoisel in khut them tah in asem'in ahi. Hichu asandup, asan-ao patdum mangcha'n sehcha'n akheng tuoh'in asemdoh in ahi. 4 Chule konggah akon chun akhaina ding anung le ama lam'a aumtuo'n lengkou chan gei jin akhailhah'na aum'in among lam chu akijopmat'in ahi. 5 Hiche jong hi a ngaija bangin hoisel'in asem'in: phatah a ki pheh, adum, asan-dup, asan-ao sana jeng'a ki tom ponnem mangcha'a kisem, hichu Pakaiyin Mose heng'a athupeh dungjuiya kisem ahi. 6 Chule Onyx song chu-ni amang chau'vin chuin sana alhon'in agol tuoh sohkeiyun ahi. Song-ho chu Israel mite ama ama insung dungjui cheh in amin'u mohor kinam khum bangin agol tuoh sohkei u've. 7 Aman hiche song-agol chule kong-gah lengkou vumma ki khailha akon chun, Israel mite geldoh jing na dingin asem tuoh sohkeijin. Hichengse jong hi Pakaiyin Mose a thupeh banginabol sohkei u've.
Thempuho Kivon'na Ompho
8 Bezalel chun khutthem tah in Ompho asem'in ahi. Aman konggah bang bang chun asemdoh'in hichu sana ahin, adum chule asan-dup ponnem jaonan asem'in ahi. 9 Aman ompho chu lheptup theiyin asemdoh'in akilhep teng adung avai khutchang ko ahiye. 10 ama hon song-mantam chu golli'n akoi jun. Amasan Carnelian song-san apansah'uvin, pale-green, chule emerald song ahi. 11 Golni channa dingin blue lapis lazuli, chule songgil ahi. 12 Gol-thum channa dingin aiha song, khipi chule umbel song ahi. 13 Gol-li channa dingin song-eng, Onyx song chule song-mantam-eng apansah'uve. Hi chengse hi abonchan sana twiyin akaimatsohkeiyun ahi. 14 Song-gol khat cheh chun Israel mite ama-ama kailhah dungjuijin amin jouse toh akijih tha'n songkhat cheh achu Mohor kisem ahiye. 15 Ompho le konggah kijopmatna ding chun sana thengsel la kisem khao bangin akhuiyun ahi. 16 Chule sana pat-jaang'a kisem le sana akol-ni jong asem uvin sana-kol teni chu ompho ning lama chun akaimat'uvin ahi. 17 Ompho tenia kikhai sana kol teni chu akhaimat'uvin ahi. 18 Chule sana-pat-jaang teni le sana golteni chu a jopmat uvin ahi. Konggah khaina leng-kou tenia kon chun agen kikhailha tenichu ompho maiya chun abehpeh peh'uvin ahi. 19 Chuin ama hon sana kol-ni asemkit'vin, ompho geilam hichu konggah toh chun akaimat uvin ahi. 20 Chule sana-pat-jang kolni a semdoh kit uvin ani tah chun lengkou vumma konggah ki khaina achun akaimat uvin ahi. 21 Chuin ompho chu pat-jaang khat mangcha'n akolsung'a chun athilmat'uvin konggah'a beh akol chengse toh athilmat uvin ahile phatah a kipheh bangin aumdoh tan ahi. Hitia abol phat uchun konggah le ompho chu achah kheh jeng tan ahi. Hichengse chu Pakaiyin Mose athupeh bangin abol sohkei uvin ahi. 22 Bezalel chun adum'a kikhong kivkonna dingin sang-khol asem'in 23 Hichu Aaron'in aki-ah ding chule hiche songkhol chol chu agei gol akhui-eh cheh cheh in ahi. 24 Ama hon sangkhol-chol chu kolbu thei jem'in asem uvin patdum, asan-ao chule ponnem mangcha'n asemdoh'uvin ahi. 25 Chuin ama hon sana thengsel'in chaojang asem'uvin hichengse chu abonchan kolbuthei jem le sangkhol golla chun akoiyun ahi. 26 Chao jang khat khaina achun kolbu theijem khat in akiba cheh-cheh in ahi. Hiche sangkhol-chol thempu khat chun na-atoh teng hoilai mun hijongleh Pakaiyin Mose athupeh bang'a kivon ding ahiye. 27 Ama hon Aaron le achapate ho jouse dingin sangkhol chol len tupat jengin asem peh'uvin ahi. 28 Delkop chule lukhuh ding jong jaonan toka-chol jong poun phatah in asem'uvin ahi. 29 Kigah-ding jouse chu pon-nem asan-dup, san-ao phatah a heo jang'a kisem jeng, hichu Pakaiyin Mose athupeh bang'a kibol ahi. 30 Achaina'n lal lukhuh sana thengsel in a sem uvin ahi. Mohor kinam den banginaum khum uvin: Pakai atheng e ti thucheng akoi un ahi. 31 Ama hon lukhuh chu adum khat Aaron delkop dingin asem'uvin, hichu Pakaiyin Mose athupeh bang'a abol ahi.
Houbuh Kisachai
32 Hiti chun ajona lam in kikhop khomna hou buh* chu sahchaiyin aumtai. Pakaiyin Mose athupeh bangin Israel mite'n jong atong chai sohkeiyun ahi. 33 Chuin ama hon Mose heng'a houbuh chule thil-le-lo ijakai abonchan ahin choijun: akhaina-kolho, agolho, akhomho, akhom noi nung'a ho hiti chun abonchan ahin choi sohkeiyun ahi. 34 Ponbuh khuna ding chun kelngoi chule kel chal-vun; hichengsea chu khuding ahi; 35 Hettoh sahna thingkong; thingkong putna dinga moljol teni; chule hepi touna jaona, 36 Dokhang le thilkeo ho; chule changlhah thilto chengse jaona ahi; 37 Sana thengsel'a ki semdoh thaomei-khom chule thaomei-khon chengse jaona, amanchah chengse le athaotwi jong jaona ahi; 38 Sana'a kisem maicham, chule kinu ding thaotwi; gimnamtui jaona le pondal jouse jong ahi. 39 sum-eng'a kisem maicham; chule aputna dinga sum-eng jolho jaonan; kisilna kong le atunna jouse jong ahi. 40 Bangpheija kigol pondal ho; pal khom chengse ahin; chule houbuh lutna lam; houbuh'a kimang thil-le-lo jouse jaona ahi; 41 Thempu hodinga hoitah a kikhui hichu muntheng laiya na-atoh teng ule akivon nadiu Aaron thempu, chule achapate hon thempu kin abol teng ule akivon nadiu ahi. 42 Pakaiyin Mose heng'a athupeh bang chun Israel mite'n jong abonchan ajuikimsohkeiyun ahi. 43 Chuin Mose'n anatoh jouseao abonchan avelhan ahi. Ama hon toh ding ijakai Pakai thupeh bangin atong kimsohkeiyuve ti amuchet phat chun, phatthei aboh tauvin ahi.