29
Pengkul Kut Thilto
1 Lha sagi alhin teng, nikho masa khat nasem diu hiche nikhoa chu natoh hahsa kiti na toh lou diu ahi. Hiche nikho chu nangho dinga sumkon kimut ging ni hi ding ahi. 2 Nanghon Pakai dinga gimnamtui pumgo thilto nahinto cheh diu, hichu bongchal gol khat kelngoi chal khat, kumkhat lhingsa cheh kelngoi chal sagi jaona hi ding ahi. 3 Hicheng jouse toh totha ding chu bongchal changbong jaona hichu thaotwi toh halsa ephah khat hopsom a hop thum hi ding, kelngoi chal jaona ahileh ephah hopsom a hopni hi ding ahi. 4 Kelngoi chal sagi ho toh totha ding chun khat cheh chunga chu ephah hopsomma hop khat cheh hidng ahi. 5 Chonsetna kithoi dam na diu thilto ding chu kelchal khatma hi ding ahi. 6 Hichengse hi aboncha lha thah seh leh pumgo thilto, lhosohga ki toh doh, tan tih nei louva ki tohdoh jing, dan dungjui ja kitoh doh lengpitwi thilto ahin, hichu Pakai dinga gimnam tuitah dinga meiya govam dinga ki tohdoh thil to ho chung chonna adang jong ki tohdoh be ding ahi.
Lhadoh Na Kut Thilto
7 Nanghon lha sagi lhinna nikho masa penni leh kikhop theng khat nabol diu, bu nelouva, natoh hahsa jong nabol lou diu ahi. ✡ 8 Amavang Pakaiya dinga gimnam tui jeng pumgo thilto nachoi diu, bongchal khat leh kelngoi chal khat, kumkhat lhingsa cheh kelngoi chal sagi nolnabei jaona natodoh tha diu ahi. 9 Hichengse jaona lhohsohga thilto ahin, changbong nel thaotwi toh kilhelsa Ephah dimkhat hopsomma hop thumchu bongchal khat dinga nato diu, kelngoi chal jaona toding chu ephah khat hopsomma hopni ma hi ding ahiye. 10 Kelngoi chal sagi chengse chu khat cheh toh totha ding’a Ephah khat hopsomma hop khat cheh na todiu ahi. 11 Chule chonset ki thoidamna dinga thilto leh tantih nei louva pumgo thilto kitoh ji, lhosohga thilto le lengpitwi ki tohdoh kal val a jong chonset thilto dinga kelchal khat na todoh tha diu ahi.
Ponbuh Kut Thilto
12 Lha sagi lhin ni, nisom leh ninga lhin nikho teng khoppi theng khat naman diu, Pakaiya dinga ni sagi sunga kut nabol diu, na toh hahsa kiti na toh louhel diu ahi. ✡ 13 Hichea chu Pakaiya dinga gim namtui tah dinga thilto nabol diu, meiya ki gouvam thilto, pumgo thilto dinga bongchal gol som leh thum, kelngoi chal vang ni hi ding, kumkhat lhingsa cheh nolnabei hel kelngoi chal som le ni jaona hi ding ahi. 14 Hiche ho toh todoh tha ding chu lhohsoh-ga thilto changbong nel thaotwi toh helsa, bonchal som le thum hotoh to doh tha ding chu ephah dimkhat hopsomma hop thum hi ding, kelngoi chal teni toh to tha ding chu Ephah dimkhat hopsom ma hop ni hi ding ahiye. 15 Kelngoi chal somleli hotoh totha ding chu Ephah dim khat hopsom ma hopkhat cheh jaona to doh ding ahi. 16 Chule tantih nei louva pumgo thilto ki toh dohji leh lhosohga lengpitwi chung chonna chonset thilto dinga kelchal khatma hi ding ahiye. 17 Nikhoni lhinni teng bongchal ni, kelngoi chal ni, kumkhat lhingsa cheh kelngoi chal nolna bei somleli jaona hi ding ahi. 18 Dan dungjui ya bongchal ho leh kelngoi chal teni, kelngoi chal hotoh totha ding chu ajat atam leh alhom dung jui cheh hi ding, lhosohga thilto le lengpitwi thilto toh to tha ding ahi. 19 Chule tantih nei louva thilto kitoh doh ji pumgo thil to le lhosohga thilto, lengpitwi ki tohdoh chung chonna chonset thilto dinga kelngoi chal khat hi ding ahiye. 20 Nithum lhinni le bongchal som le khat hi ding, kelngoi chal ni, kumkhat lhingsa cheh kelngoi chal nolna bei cheh som le li hi ding ahiye. 21 Dan dungjuiya bongchal ho leh kelngoi chal teni ahin, ajat atam alhom dung jui cheh a to doh ding chule lengpitwi jong jaona lai ding ahi. 22 Chule tantih nei louva pumgo thilto ki tohdoh ji lhosohga ki tohdoh le lengpitwi kitoh doh ji chung chonna chonset thilto ding kelchal khat hina lai ding ahi. 23 Nili lhinni teng bongchal som hi ding, kelngoi chal ni, kumkhat lhingsa cheh kelngoichal som le li hi ding ahiye. 24 Dan kisem dungjuiya, bongchal ho leh kelngoi chal teni totha ding, chu leh kelngoi chal ho toh totha ding chu ajat atam le alhom dungjuiya lhosohga thilto lengpitwi toh totha cheh ding ahiye. 25 Tantih nei louva thilto kitoh ji pumgo thilto leh lengpitwi kitoh chung chonna chonset thilto dinga kelchal khat na todoh tha diu ahi. 26 Ninga lhinni teng bongchal ko hi ding, kelngoi chal ni, kum khat lhing sa cheh kelngoi chal somleli jaona hi ding ahi. 27 Dan kisem dungjuiya bongchal ho leh kelngoi chal teni toh totha ding chu ajat atam leh alhom dungjuiya lhosohga thilto ding jong jao cheh ding ahi. 28 Tantih nei louva pumgo thilto kitoh ji le lhosoh-ga thilto lengpitwi ki tohdoh chung chonna chonset thilto dinga kelchal khat na todoh tha diu ahi. 29 Nigup alhinni teng bongchal get hi ding, kelngoichal ni hi ding, kum khat lhingsa cheh kelngoi chal jeng som le li hi ding ahi. 30 Dan kisem dungjui cheh a bongchal ho leh kelngoichal teni totha ding, kelngoichal hotoh totha ding chu ajat atam leh alhom dungjui cheh a lhosohga thilto ding ahin, lengpitwi thilto jaona hi ding ahi. 31 Tantih nei louva pumgo thilto ki tohdoh ji banga lhosoh-ga thilto le lengpitwi ki tohdoh chung chonna chonset thilto ding’a kelchal khat jong na totha diu ahi. 32 Ni sagi lhinni teng bongchal sagi hi ding, kelngoi chal ni, kum khat lhingsa cheh kelngoi chal nolna bei hel som le li cheh jaona hi ding ahiye. 33 Dan kisem dungjuiya bongchal ho leh kelngoi chal teni totha ding, kelngoi chal hotoh totha ding chu ajat atam alhom dungjuiya lhosohga thilto leh lengpitwi thilto jaona hi ding ahiye. 34 Tantih nei louva pumgo thilto ki tohdoh ji leh lhosohga thilto le lengpitwi kitoh doh chung chonna chonset thilto ding’a kelchal khat na totha diu ahi. 35 Niget lhinni teng na boncha uva khoppi theng khat na nei diu, natoh hahsa na toh louhel diu ahi. 36 Ahinlah Pakaiya dinga gimnamtui meiya govam thilto na todoh diu, bongchal khat ahin, kelngoichal khatma ahin, kum khat lhingsa cheh kelngoi chal jeng sagi toh natotha diu ahi. 37 Dan kisem dungjuiya bongchal kelngoi chal ding chule kelngoi piho toh totha ding chu ajat atam le alhom dungjuiya, lhosoh-ga thilto le lengpitwi thilto toh na to tha diu ahi. 38 Tantih nei louva kitoh doh ji pumgo thilto leh lhohsoh-ga thilto, lengpitwi thilto chung chonna chonset thilto dinga kelngoi chal khat na todiu ahi. 39 Kithenso na thilto ahin, atumbeh a deisahna thilto, pumgo thilto leh lhosoh-ga thilto jouse, chule lengpitwi thilto jouse, chamna thilto nato diu jouse, chung chonna phat kipe sa kut ahung lhun kit tengleh thilto hijat hi aboncha Pakaiya dinga na todoh cheh diu ahi. 40 PakaiyinMose henga athupeh bang bang chun, Mose’n jong Israel chate jouse henga aseipeh sohkei tan ahi.
✡ 29:7 Thempu Dan 16:29-34 ✡ 29:12 Thempu Dan 23:34; Danbu Ni Na 16:13-15