11
Gancha theng le athenglou
1 Pakaiyin Mose le Aaron henga hiti hin, aseipeh lhonin, 2 Israel chate henga hiti hin seipeh lhonin, hiti hin chon uhen, hiche ganhing leiset chunga lha le jouse hi naneh thei diuva um ganhing ho chu ahi. 3 Gancha ho chu abang atin ni kehkop, atin keh to, chule anehsa akama lhai ho chu naneh thei diu gancha ho ahi. 4 Gancha atin kika ho leh anehsa ihdoh a avel'a lhai ji ho chu, naneh diu hijongleh sangongsao vang naneh theilou diu ahi, ajeh chu anehsa aihdoh a alhai vang'in, atin akika poi. Hitobang gancha ho hi nangho dia satheng lou aboh ahi. 5 Jupi jeng jong athenglou anehsa aihdoh a alhaiji vang'in, atin kika lou ahi. 6 Talep kiti gan hing jong hi nangho dia aboh ahi, anehsa aihdoh a alhaiji vang'in, atin kika lou ahi. 7 Gancha lah a vohcha jeng jong hi nangho dia aboh ahi. Ajeh chu atin kika ahivangin, anehsa kiti aihdoh khapon lhai jong alhai poi. 8 Hiche gancha ho hi toh jong natoh khah lou diu, along jeng ujong nasuh loh lou diu satheng lou aboh ahiuve. 9 Tuilah a cheng ganhing naneh thei diu ho chu ahileh, twikhanglen le vadunga cheng aving chule alip nei tapou naneh diu ahi. 10 Ahinlah twikhanglen le vadunga cheng jouse lah achun ahon hon'a lhakhom hihen, ipi ganhing chu hitaleh alip, aving neilou jouse nangho dia atheng lou ahi. 11 Hichengse chu nangho dia thet umtah a nagel diu, asa jong naneh louhel diu, athisa jong chu natoh khah louhel diu ahi. 12 Twi lah a alipbei le alhaving bei ganhing jouse, nangho dia atheng lou aboh ahi. 13 Vachate lah jeng ajong nathet bol diuva ganhing ho chu ahileh, hiche ho hi nathet bol diu naneh louhel diu ahi: muthong, muvanlai, mu ngaman, 14 Ipi mu hijongleh mubong hijongleh, 15 Vangah hijongleh, 16 Va ngongsang ahin, Bahpi ahin, twiva, itobang va hihen muvanlai jouse jaonan 17 Sumbupi ahin, vatot muhsao ahin, twi vahong ahin, 18 Twi va-ah ahin, vatot kamkabah ahin, muthong, 19 Twilungva ahin, ipiva hileh twi vakang jouse jaonan, sel ehva leh bah, 20 Alha neiya akenglia lamjot ganhing kiti phot, nangho dia thet umtah ganhing ahi. 21 Alha neiya akeng lia lam ajot jing vang chun, tol'a achop le achut le nathei akeng jung nei ho vang chu nang hon naneh thei diu ahinai. 22 Nangho neh thei ding chu hichengse hi ahi: khaokho naneh thei diu, mul neilou khaokho hovang naneh lou diu, khongbai naneh thei diu, khaokhopi jat chengse naneh diu ahi. 23 Amavang tol'a vah akeng li um, lhaving neiya lengthei kit ganhing kiti jouse chu nangho dia thet um ahi. 24 Hiche hoa chu na kisuh boh thei diu ahi, akimin phah chengse hi nalah uva koi hijongleh, atongkha chu aboh ahin hichu nilhah geiya aboh a um ding ahi. 25 Koi hijongleh hiche ganhing thisa tongkhaa kipoh aum khah leh, aponsil akisop theng ding nilhah geiya ama chu aboh a um ding ahi. 26 Chule gancha tin kika neiya hinlah atin teni khe lhalouva, anehsa ihdoh kit a lhai kit lou gancha chu nanghodia aboh atheng lou ahi, koi hileh hiche gancha tongkha chan chu aboh a um ding ahi. 27 Sa ho lah a akeng lia lamjot hihen, akengpeh tollhang chon jouse hijongleh, nangho dia hichengse jong hi aboh a kisim ahi. koi hijonglehu chun hiche sa thilong thamkha chan chu, nilhum geiya aboh a um ding ahi. 28 Chule hitobang saboh tham kha chun aponsil akisop thenga, nilhum geiya aboh a um ding ahi, ajeh chu hichengse hi nangho dia atheng lou aboh a kisim jeng ding ahi. 29 Ahon hon'a lha khoma kiloikhom ganhing leiset chunga lha hichengse jong hi aboh ahi. Khoili ahin, jucha ahin, thangkip pi ahin, thangkip to kibangse ahin, 30 Daidep ahin, Tang, Thangkip, Taangnam, jucha thangkip hichengse hi ahi. 31 Ahon hon'a lha ganhing hichengse chu aboh a um ding ahi, hichengse hi athitengleh nalah uva koihijonglehu chun athilong tong kha aum leh, ama chu nilhum geiya aboh a um ding ahi. 32 Hiche ganhing hose hi athiteng ahung kipai lhah namun'a aho khah pen pen chu thinglom lah hihen, ponsil chung hihen, savun chung hihen, dip chunga hijongleh, manchah jat chom choma kimang bel chung hijongleh, aho khah pen pen chu aboh a um ding, aho khah penpa chu nilhuma aboh ahitan, nilhum tengleh amapa chu kisutheng thei ding ahi. 33 Hitia ch ganhing aboh hose chu hetman louva leibel sung ahung ho lut khah tah a ahileh, hiche belsunga um jouse jaonaa chu atheng lou ahitan, aleibel jeng jong chu na tekeh diu ahi. 34 Neh ding hijongleh hichu twiya sopngim thei ahitapon, athenglou aboh a um ding ahi. Hiche leibel sunga twi uma donkha aum khah a ahileh, ama jong chu twi aboh banga aboh a um ding ahi. 35 Hitia chu hiche ganhing ho chun athijoua ahokhah pen pen chu atheng louva um ding, meithuh ahin, thaomei bom ho lah ahin, ahokhah pen pen chu tekah ding ahi, ajeh chu hiche manchah thil jouse chu aboh ahitan, nangho dia jong atheng loua pang ahitai. 36 Itobang khat a twinah le twisam putdoh namun ahikhah levang hichu athenga um ding ahinai, hinlah thil dang tongkha pen pen chu ganhing aboh bang banga chu aboh atheng louva um ding ahi. 37 Chule hitobang ganhing ho chun muchi tudia kikoi, hiche ganhing athisa neokhat touin atoh khah a ahileh, hiche muchi tuding chu athenga um ding ahi. 38 Hiche muchi tuding chu twiya kichop nousa ahileh, hiche ganhing atheng lou thilongin ahokhah tah jeh a chu, hiche muchi tuding chu nangho dia atheng lou ahi. 39 Naneh ngaiyu gancha khattou athi khah a ahileh, hiche gancha thilong tongkha pen pen chu koi hijonglehu chun nilhum keiya atheng loua um ding ahi. 40 Hiche gancha thikamsa nekha chan chun aponsil akisop ngim ding, hinlah ama chu nilhum geiya athenglou aboh ahitai. Hiche bang achu koi hijonglehu chun nalah uva hiche ganthikam pole apang aum khah leh, ama chun aponsil akisop ngima nilhum kahsea atheng loua um ding ahi. 41 Chule ganhing ahon hon'a lhakhom chele jouse chu, nang hon napam paidiu ahi, hichengse chu naneh thei louhel diu ahi. 42 Ganhing aop a kithol lea, akeng li neiya aoipoh a kithol, keng tamtah neiya kithol jaonaa ahon hon'a kithol khom ho jong naneh lou diu, ajeh chu thet umtah ganhing ahiuve. 43 Hitobang ganhing aop a kithol ahon hon'a lhakhom ho chu, toh jong natoh khah lou diu hichea konna chu dalbola naum lou nadiu ahi; hichengsea kon chun kisu boh hih hel un, hijeh chun naboh nalou diuvin um cheh un. 44 Ajeh chu keima hi nangho jouse Pathen chu ka hin, keima kathen banga nangho jong nathen diu, hijeh chun vannoi leiset a aop a kithol ganhing akonna nakiven doh uva nakisuh boh lou diu ahi. ✡ 45 Hicheng ho jouse chung achu keima tah nangho jouse Pathen ka hi jeh in, nangho jouse Egypt gam'a konna nahin puidoh pau Pakai kahi, keima kathen bang banga hi nangho jong nathen diu ahi. 46 Tua na heng uva kisei hi ahileh, sa ahin, vacha ahin, twi lah a cheng ganhing namkim ahin, twi lah a kithol jouse ahin, leiset chunga ahon hon'a lhakhoma ganhing ho ahin chule achung chang cheh uva dan um ahin, 47 Hiche ganhing ho jouse lah akonna chu atheng le athenglou dat khen nadinga, neh thei ding le nehthei louding thudol'a dan kisem ahi.
✡ 11:44 Thempu Dan 19:2; 1 Pet 1:16