35
Sabbath Toh Kitoh'a Jui ding Ho
1 Mose'n jong Israel insung abonchauvin a kou khom sohkeiyin ajah'uva a seipeh in ahi. Hi chengse hi Pakaiyin nangho jouse jui dingin aseiyin ahi. 2 “Nang hon hapta sung'a tohthei chan na toh pan ding un ni gup na nei uvin, ni sagi lhinni hi nangho dia nikho theng ahin, hiche nikhoa hi na kichol sohkei diu ahi. Ajeh chu Pakaiya dia thenso ahitai, koi hile hiche nikhoa na tong chan chu thina chang jeng ding ahiye.” ✡ 3 “Cholngah nikhoa hi nangma insung cheh a mei jong nati kong louhel ding'u ahi.”
Pakaiya Thilpeh Ding
4 Chuin Mose'n Israel chate jouse heng'a a seipeh in, hiche hi Pakaiyin athupeh ahi: 5 “Pakai henga na thilpeh diu chu nangma nei cheh chu dong khommu vin lang, ami chancheh in Pakai dinga thilpeh na katdoh diu chu ki choi cheh'uvin. Pakai dinga hongphal tah in hicheng hi pehen: sana le dangka chule sum eng,” 6 “A engdum ahin, asan dup hichu hoitah a kikhong hi ding; kelcha mul jaona hi ding ahiye. 7 “A ki nam-sel kelngoi chal vun chule kelcha vun ahin thinggi thing jaona hi ding ahi. 8 “Thaomei dinga Olive thao hi ding; chule kinu ding thao namtui jong halnam thei thao twi jao cheh cheh ding ahi; 9 “Songman tam, chule tun ding song jong konggah omphoa manchah ding jong ahi. 10 “Koi hileh na lah uva khutthem na tong thei jouse hung'un. Tundoh dinga Pakai thupeh chengse sauvin: 11 “A ponbuh ding, a chung vum'a khu ding, athil manchah jouse jao nan, ajol le akhompi jouse jaona hi ding ahi; 12 “Thingkong chule aputna ding moljol teni jong; hepi touna, chule pon akhu khumna'a kimang jong hi ding ahiye; 13 “Chule dokhang ahin amol jol ho jaona; manchah chengse le changlhah ki katdohsa ho jaona hi ding ahi; 14 “Meivah thaomei khom le aman chah chengse; chule Olive thao vah ding jaona hi ding ahi. 15 Gimnam tui lhut na ding; chule amol jol chengse kinu ding; thaotwi le halnam thei thao twi chengse jong; chule houbuh a manchah ding pondal chengse jong hi ding ahi. 16 Pumgo thilto maicham; chule athil keo Jouse kisilna kong le atunna jong ahi; 17 Amunna khai ding ho jong; akhailhah nading khom ho jaonan; chule kotbulla khai ding pon dal jong jaona hi ding ahiye. 18 Houbuh kilmat na ding ahom ho ahin, akhao jouse jong jao cheh ding ahi. 19 Muntheng'a manchah dinga kikhong von jouse leh thempu kin bol'a apan teng ule aman chah diuva kikhong Aaron vontheng chengse ahin chule a chapate von chengse jong hi ding ahi.
Houbuh Sung'a Dia Thilto Ho
20 Chuin Israel insung pumpi'n Mose akon chun apotdoh tauvin ahi. 21 Chule alungthim'ma ki tilkhou na nei chan le lhagaova hel doh chan chu ahung khom uvin, ki khopkhomna ponbuh sung'a manchah ding ahin, kin bolna'a manchah ding chule ki von'na athenga manchah ding abonchan Pakai heng'a ahin lhut tauvin ahi. 22 Numei le pasal ani gel'in ahung khom tauvin ahi. Chuin heo jang ahin, khutjem, bilba, chaokol le sana a ki sem thil jouse jong ahin choikhom sohkei uvin ahi. Ama ama michan cheh in sana thil peh jouse ahin choisohkei uvin ahi. 23 Ama cham'a kipedoh chan chun hi chengse hi ahin choiyun ahi: pon dum, sandup, a sanpol, tupat pon, kelcha mul, kelngoi chal vun, kelcha vun chengse jong anei channu ahin choi khom sohkei uvin ahi. 24 Ami takip in Pakaiya thilpeh ding ama ama cheh in ahin choiyuvin ahi. Chule ipi thil'a ki mang hi jong le Pakaiya din ahin choi khom sohkei un ahi. 25 Ajou chan in ama cheh khut themna tah in pat akhong un, chuteng hiche pat kikhong jouse chu asan hihen asan dup hijongleh asanpol jaonan tupat ponnem'ma hijongleh ahin choi khomsohkeiyuvin ahi. 26 Numei ho jouse lah a alung sung'a konna kipiehdohna nei channa chun kelcha mul'a kon'in abol cheh uvin ahi. 27 Japi lamkaija pang chengse'n jong konggah ding le omphoa beh dingin songman tam jatchom cheh ahin choi khom uvin ahi. 28 Chule ama hon gim namtui ahin, meivah'a pang ding thaotwi ahin, kinu ding thaotwi chule gimnam tuiya halnam thei jong ahin choi khom uve. 29 “Isreal chate lah a numei ahin chule pasal ahin, Pakaiyin Mose heng'a a thupeh banginbol inge tia a lungthim ma kon na ki tilkhouna nei channa chu Pakai heng'a ki pah le thanom tah in ipi hijongleh apeh nom chan'u chu ahin choi khom uvin ahi.” 30 Chuin Mose'n Israel mite heng'a aseijin. “Juda phung'a kon Hur chapa Bezalel chu Pakaiyin alheng dohtan ahi.
Natong Ding Ho Kikhom
31 Pakaiyin Bezalel chu Pathen Lhagao adimset sah jeng tan, amapa jong Chihna, le lung thim hat tah thil bol thei tah ahung hidoh tan ahi.” 32 “Amapa chu thil jep dan jong them tah, sana le dangka jaonan thil ijakai sem dan jong amacham'in ahin he doh theiyin ahi.” 33 “A mapa chun tun ding song tam tah a sem in, thing jong ajat jat in ajem theiyin, khutthem na jouse achang theiyin ahi.” 34 “Pakaiyin Bezalel chule Dan phungkai akon'in Ahismach chapa Oholiab ahin, ani tah lhon'in mijouse kihil nathei dingin asem doh lhon tan ahi.” 35 “Pakaiyin Amani chu natoh ijakai thepna ape lhon tan ahile, thilsem themna neijin, thembol in apang lhonin, thil lim gon dan jong, pon jep pol dan jong, a dum, asan pol, chule tupat pon bang khui themna jong apeh lhkonna ahi. Bezalel le Oholiab in jong thil ijakai boltheina chu achang lhon tan ahi.”
✡ 35:2 Potdohbu 20:8-11; 23:12; 31:15; 34:21; Thempu Dan 23:3; Danbu Ni Na 5:12-14