32
Sana'a Kisem Bongnou
1 Mose chu Sinai Molsang a kon'in ahung kumlha vah tapon ahile, Israel mipi abonchauvin Aaron henga ahung uvin ajah a asei tauvin ahi; Nagman keiho eilam kai diuvin milim Pathen'in neisem peh uvin, Mose Egypt gam'a kon'a eihin puidoh pa'u ageina lam ka hepha tapouvin, ama chung chang thua ima ka hepouve tin aseiyuve. ✡ 2 Aaron in jong aheng uva aseiyin, Na ji na chate'u bilba jouse sutlha uvin lang ka heng a na hin lhut sohkei diu ahi, ati. 3 Chuin mipin jong abilba chengse'u a sutlha uvin Aaron henga ahin choi sohkei uve. 4 Aaron in jong sana ho chu alan, sana khen na manchah khat a kheng in, hichu bongnou khat limin akheng doh tai. Chuin mipin jong “Vo! Israel, Egypt gam'a konna na hin puidoh uva Pathen chu hiche hi ahi, atiuve”. ✡ 5 Aaron in jong bongnou kilhajol chu aven, hiche lim kisemna maiya chun maicham asem in, Aaron in hitin aseiye; Jing nikho tengleh Pakaiya di kut khat um ding ahi, ati. 6 Mipi jong chu jingkah matah in atou tauvin Pakaiya din pumgo thilto maicham ahin choiyun, mipin jong neh le don ding twi jong atoh doh un, hiti chun ama ama malam cheh a nopsanan aumpai kit tauve. ✡ 7 Pakaiyin Mose henga thu a seikit in, ajah a, Chen lang na mite lam jon suh tan, ajeh chu nangman Egypt gamsunga konna nahin puidoh namite khu ama ama lam cheh a chon nun mangthah ding ahitaove, ati. 8 Keiman jui ding a ka peh jousea kon'in amaho achemang gam tauvin, ama cham un bongnou lim asemun, chibai aboh un kithoi nan amang uvin hiti hin asei uve, “Vo israel mipite Egypt gam'a konna nahin puiod uva pathen chu hiche ho ahi, tin asam uve, ati.” 9 Pakaiyin Mose henga aseijin, “Amaho chung chang thua keima kaki kum ding ahiye, ahi na'u abonchan kahesohkeijin milouchal te ahiuve, ati. 10 Keima kaki kum ding, achung uva kalung souna ka buhlhah ding abonchauva kabah gam hel ding ahiuve, amavang keiman in nangma hi nam lentah a katun ding nahi, ati. 11 Mose jong Pakai henga atao jing tan hitin aseije, “Ka Pakai na lungsatna Egypt gam'a konna na hin puidoh namite chunga nalhun sah kigot jeng hi tam, ati. ✡ 12 Egypt miten hiti hin sei unte, Pakaiyin amaho hi thagam dinga ahin puidoh a, Pakaiyin amaho hi molsang chunga pat a ahin pui doh uva tha gam hel ding ati ahi tin gel unte, tia a seina thei diuva nabol ki got hi tam? Na lunghanna a kon'in lungset tah in na lung heijin lang hiche mite chunga hin suhgamna lhun sah hihbeh jengin tin a tauve. 13 Nalhacha masa Abraham, Isaac chule Israel chu avel in geldoh kit temin, aheng uvah kihahselna nana neiyin hitin naseiye, “Na son na chilhah teu kapunsah ding van'a ahsi jat kaphah sah diu chule keiman katepsa hiche gampumpi hi nang hon naluo soh hel ding u ahi, hichu nang hon atonsot tonsot geija ding ahi tia nasei chu avel in geldoh kit temin, ati. ✡ 14 Chuin Pakaiyin amite chung a abol ding thil chu bol talouvin alung ahai tan ahi. 15 Mose jong molsang apat chun ahung kumsuh tan ahile, hettohsahna songpheng teni a mailamma Pathen khut jih ki jih teni chu ahin choiyin ahi. Hiche song pehng teni chu anung lam ahin chu le amalam a jong anigel a lekha jem kisun ahi. 16 Hiche songpheng teni chu Pathen'in asem ahin, Lekha jem kisung jeng jong chu Pathen lekha sut ma ahi. Hichu asong peng teni chunga chu a kijih sa ahiye. 17 Chuin mipi awgin chu akithong jeng tan ahile Joshua injong Mose henga aseitai, “Ngahmun sunglama khu galkisat a hitam awgin khu ngaitiem in atin ahi”, 18 Mose'n jong a don but in aseije, “galjona awgin jong ahideh poi chule gal lal na jeh a awgin jong ahipoi, keiman ka jah dan in lakisa awgin joh ahiye, ati. 19 Mose jong ngahmun lailung ahung lhun tan ahile, bongnou lim ki sem thu chu amutan chule mipi abonchauva alam ujong chu amun ahile ama alungsa lheh jeng tan ahi. Chuin akhut tenia ahin choi songpheng teni chu tolla asep lhajeng tan ahile anigellin akeh jeng tan ahi. 20 Mose'n jong bongnou lim kisem chu alan meiyin ahal vam lha jeng tan chuin tol lham ma jong agoidi jel in chujouvin avutvai chengse chu twija asunglut in hiche twi chu Israel te abonchauvin adonsah in ahi. 21 Mose'n jong Aaron henga aseiyin, hiche mite hon na chunga ipi lomlom a se abol uva nangman amaho chung chang thu jeh a hichan loma hi chonset nabol jeng hitam tin aseijin ahi. 22 Aaron jeng jong chun aseijin ipilom ma nalung sat na na lhunsah jeng hitam kapu atin, amaho hi thilse bol ding a kipedoh ahi tauve tin aseijin ahi. 23 ama hon ka heng a aseiyun, ei lamkai thei diuvin pathen limsemthu tampi eisem peh un ajeh chu Mose kitipan Egypt gam'a kon'in eihin puidoh uvin tun amahoiya uma iti ham keihon ama chung chang imacha kahe tapouve tin asei uve. 24 Keiman jong aheng uva ka seijin, sana bilba neichan in sutlha uvin katin ahile hichu kaheng a ahin choi jun, chuin keiman jong sana bilba jouse chu meilhum sung a kalhah a ahile bongnou lim in ahung soh doh tan ahi, ati. 25 Aaron in hitia mipi anabol tah jeh chun Mose'n jong hiche mite hi akijumso ding mong mong a kilha thang ahi tauve ti ahe chen tai. 26 Mose jong achen ngahmun kelkot achun adingin, Pakaiya dia pang jing koikoi nalah uva um'em, kaheng lama hungun tin aseitan ahile, Levi chapate jouse chu Mose henglama ahung tauvin ahi. 27 Mose'n jong amaho henga aseijin, Pakai Israel Pathen'in aseije, Pasal ki tiphot in chem cha akong a ki poh cheh uhen, ngahmun kelkot alangto gel'in phetlha uvin lang, pasal a kai kiti phot in asopipa chu that jeng hen, chule pasal a kai phot chun a sopipa that jeng hen, pasal jousen aheng akom'a in heng chan chu that jeng hen tin aseiye, ati. 28 Chuin Levi chapaten jong Mose thupeh bang ban in mi a that tauvin ahile, hiche nikho chun mihem sang thum jen athi tauvin ahi. 29 Mose'n jong hiti hin aseyin, tunia kipat nang hon na macham cheh uva Pakai kin nabol theina diuva, mi abangin achapa atha a, chule asopipa ham atha a, ajeh chu tuni nikhoa hi nangho jouse chunga Pakaiyin nachung cheh uva thensona anei ahi, ati. 30 Mose'n jong ajing nikho in japi henga chun aseijin, nang hon chonsetna thanghoi tah nabol doh tauvin, keima tua hi Pakai henglama che touding ka hin, hiche chonset nabol uchu thoidamna na kisem peh diuva ahiye, ati. 31 Mose jong Pakai henglama akilen aseitai, Hiche mipite jouse hi abonchauvin thanghoi tah in chonset abol tauvin ahi. ama amacham in pathen limsem thu tamtah ana kisem doh tauvin ahi, ati. 32 Hijongleh Pakaiyin na lung ahile a chonset na'u jouse ngaidam teiyin, ngaidam thei lou dinmun ahitah le vang, na heng a ka hung tauve, nangman na jihdohsa hiche songpheng a kon chun keima hi nei sugam hel jeng tan tin atao tan ahi. ✡ 33 Chuin Pakaiyin Mose henga aseijin, “Koi hijongleh keima doumah bol'a chonse pa bou chu hiche ka lekhasut akonna chu keiman jong ka suh gam hel jeng ding ahi,” ati. 34 Tun nangma ki patdoh in keiman ka sei peh na mun, hiche mun channa chu mipi na ga lam kai ding ahiye. Ka vantil chu na masang lama masa ding, keiman nangma ka hung vil tengleh koi hile hiche mite lah a achonse pen pen chu keiman lethuhna ka peh cheh cheh ding ahi,” ati. 35 “Aaron in mijouse bong lim ana sem peh tah jeh in Pakaiyin jong gamsunga natna hoise alansah tan ahi.”
✡ 32:1 Act 7:40 ✡ 32:4 1 Lgt 12:28; Act 7:41 ✡ 32:6 1 Crth 10:7 ✡ 32:11 Minbu 14:13-19 ✡ 32:13 Semtilbu 22:16,17; 17:8 ✡ 32:32 Labu 69:28; Rev 3:5