JUDE
JUDE LEKHATHOT
Tahsanjal'a pandet ding
Agilou atamcheh cheh jongleh Pathen'in natuh jinge ti geldoh in
Jude lekhabu sung thu umdan
Jude lekhathot hi lhagao lam thudol'a kichihtheina dinga Christian ho kihilchahna ahi. Kichihtheina neilou ho dinga ichan geiya lhagao lam settona ahitadem? Hijeh chun, hiche lekhathot hi phatah a igelkhohdiu chule asunga thu kisun thuchomcha hi kihetmosah ahilouleh donlouva koi-igotlou diuva pha ahi.
Jude lekhathot hin thutah a iti idindet-uva chule tahsanna'a iti ipandet diu ham, ti eihil un ahi. Tun hiche lekhathot nasim to kilhonin jong simtha le chun Houbung sunga thuhil lhem ho chu iti douva chule kimaitopi ding ham ti eihil-uve, ti nahetdoh ding ahi. Hiche lekhabu hin Christian hinkho dihtah man na'a Pathen'in eithutep ule eitilkhounahou jong akisunin ahi. Hiche hin thuhil dihlou ho iti iki-doupi diujong eihilun ahi. Hiti chun achainakeiya Pathen loupina ihinsodohdiu hi alunggon pipen ahi Jde 24; 25.
Lekhathot jihpa chule ajih kum
Jude hi Pakai Jesu dia tahsalamdol-a asopi ahin, chule Jacob lekhathot jihpa penpi ahi. Hiche lekhathot hi Peter in alekhathot Nina ajihphat toh kithakhat din ginchat aumin, hichu AD 65 sung hidin, ginchat ahi.
Lekhathot ajihlona
Jude hin thuhillhem hon Christian ho chu thutah a kon puilamvai get-unte tihi, agelkhohpen ahi. Aman tahsan chate hon atahsan-u chu akihuhbit diu hi deisahna'a ajih ahi.
Chulai phat dinmun
Thuhil dihlou choihon Gospel thu akalea aheijeh un Houbung sunga boina asodoh uvin ahi. Amaho hin, mikhat chu lungset mana huhhing'a aum tengleh itobang hinkho mangjongleh akhohpoi, atiu ahi. Hichun Jude hin tahsan cha khatchun Cain umchan Semtilbu 4:1-25, Balaam umchan Minbu 22:1-24; 25 chule Korah umchan Minbu 16:1-49 ajomlou ding ahetsah in ahi.
1
Jesu Christa thuphondoh
1 Hiche lekhathot hi Jesu Christa soh le Jacob sopipa, Jude a kon ahi. Keiman, nangailu uleh Jesu Christa venbitna noiya na hongbit jing uvah, Pa Pathen'in akouho jouse dinga hiche lekhathot hi kahin jih ahi.✡ 2 Pathen'in nangho hepina, cham-lungmon konna chule ngailutna napeh be jingu hen.
Mihil lhem hoa kon kigahna
3 Deitahte ho, keiman nangho henga eiho jousen chan ineikhom'u huhhingna thudol hi kahin jih got ahi. Hinlah tun keiman achom dang khat, Pathen'in amitheng te henga khatveiya apehdoh tahsanna a pandet ding thu joh hi jih louva phamo danin kagel tai. 4 Hiche kiseilona ajeh hi Pathen ngaisahlou phabep na houbung sung uvah ahunglut un, Pathen milungsetna kidangtah hin thenlouna hinkho man aphatsah dan'in aseidoh uvin ahi. Hitobang mi ho themmo channa hi masang apat a kisun ahitai, ajeh chu amaho hin Ipipu u khat seh le I-Pakaiyu aseilep un ahi. 5 Hijeh a chu, hiche ho jouse hi nahetsau hijongleh avel a kageldoh sah nom uchu, Pakai chun Israel nam mite chu amasatah in Egypt a kon'in ahuhdoh in, hinlah tahsan thei tah a umjom louho chu khonungin asumangin ahi.✡ 6 Chule Pathen'in thuneina ahibep apeh kalvala chon, aum nau mun dalha a potdoh vantil ho chu muthim lah a songkul'a thih khaova ahen chah kheh a, athu tanna niloupini chu ngah a uma ahiu chu keiman kageldoh sah kit nahiuve. 7 Chule Sodom le Gomorrah chule akinaipi khopi ho chu thenlouna jonthanhoina chule numei le pasal kingaichatna phalou dimset ahiuve ti sumil hih un. Hiche khopiho chu meiyin suhmangin aumin, tonsot meidil a Pathen thutanna um dinga gihna ahitai.✡ 8 Hitima chun, hiche mi ho–amangmat uva konna thunei tah a kigel ho hin, thenlouna in hinkho amang uvin, thuneiho anelkal uvin, chule boltheina kidang bol ho jong ajontaiyun ahi. 9 Hinlah Michael, vantil lah a athanei pen khat, jeng jong chun diabol chu taitoma houset angam pon, hinlah, “Pakaiyin nasamse hen,” tibou aseiye. (Hiche hi Michael'in Mose long chung changa diabol toh akinel pet a thilsoh ahi).✡ 10 Hinlah hiche miho hin ahetchen louvu thil ho chu nuisat hoh in aneiyuve. Amaho hi lunggel asuhsah neilou gancha ho bangin, ahinauvin ahin phut dungjuijin amoh bolbol uvin, chuti chun amaho tah in amanthahna diu akiloilut jiuve. 11 Amaho hi itobang lunggim nan angau hitam! Ajeh chu ama hon asopipa thatpa, Cain lampi chu aho tauve. Balaam bangin, miho sum deichat nan alhemlha uve. Chule Korah bangin, doulung aputna uva amahthah lo tauve.✡ 12 Hiche miho toh hin Pakai ngailutna geldohna a an nehkhom nanei tengu leh, amaho hi twinoiya songpi um tobang, nakong'u kesah thei ahiuve. Amaho hi jachatna neilou kelngoi ching ama bou kikhohsah ho ahiuve. Amaho hi leiset chung lama hung kitol lea ahiala go a julhalou meibol tobang bep ahiuve. Amaho hi chavang laiya thingphung, nivei thisa, aga sodoh lou ajung geiya kibotdoh tobang ahiuve. 13 Amaho hi twikhanglen kinong husetah tobang, jachat umtah athilse bol'u twiphon kinotkhom banga umho ahiuve. Amaho hi ahsi-somleng tobang ahiuvin, tonsot a themmo changa muthim lhangkhal kiheh lah a dinga gotsa ahiuve. 14 Adam'a pat khang sagi lhinna a ana hing, Enoch chun hiche mite chung chang ah gaothu ana seidoh e. Aman aseiyin, “Ngaiyun! Pakai chu amitheng sim a sim joulou asang sang hotoh ahung uve.✡ 15 Vannoi mite chungthu tan dinga hung ahi. Aman mitin Pathen ngaisah louna a athilbol ule ama douna a jachat sahna dinga athusei dohho uva konna ahetphot sah ding ahi” ati. 16 Hiche mite hi phunchel hat le mi-oimo hat ahiuvin, alung ngaichat u suh bulhitna dinga bou hinga ahiuve. Ama ho hin achung chang thu bou aha seiphong uvin, chule alung ngaichat u akimu theina tei ding uvin midang aseise uvin ahi.
Tahsan jing dinga kouna
17 Hinlah nangho, kagol ngaitah ten, I-Pakaiyu Jesu Christa solchah hon ipi anaseiyu nageldoh dingu ahi. 18 Ama hon ninunung phat tengleh mitaitom hat, ama lung ngaichat phalou suh bulhit ding bouseh ngaito ho, hung um ding ahi tia nanahil'u ahitai.✡ 19 Amaho hi nalah uva kitomona hin semdoh ho ahiuve. Amaho hin alungsung uva Pathen Lhagao aneilou jeh uva amihinau ngaitona lungput chu ajuiyu ahi. 20 Hinlah kagol ngaitahte, nangho na tahsan nau theng chungnung a chun khat le khat kisadoh un, Lhagao Theng thahatna achun taovun, 21 chule I-Pakaiyu Jesu Christa, tonsot hinna a napui dingu, mikhotona chu ngah jingun. Hiche lampi a chu nangma ho tah Pathen ngailutna a chu bitkeiya naum thei diu ahi. 22 Chule nang hon tahsanna a det joulou ho chunga khotona na vetsah dingu ahi. 23 Adang ho chu thutanna meikou deujejua kon chun loidoh un. Midang ho suhthipna dingin khotona vetsah un, ahin chingthei tah in vetsah un, ahinkhou suboh chonset nen chu thetbol un.
Thangvah to thoa taona
24 Tun, nangho lhuhna theiya konna nahongbit thei uvah, chule kipana lentah a napuilut theiyuvah, aloupina angsunga themmona neo khat jeng jong um louva nakoitheiyu, Pathen chu loupina jouse chang hen. 25 I-Pakaiyu Jesu Christa a konna eihuhhingpau, achangseh a Pathen hi, Ama a chun loupina jouse umhen. Loupina jabolna, thaneina le thuneina jouse chu, phat jouse masanga, chule tupet a, chule phat hunglhung ding ho jouse geiyin Ama a hijing hen! Amen.
✡ 1:1 Matt 13:55; Mk 6:3 ✡ 1:5 Potdohbu 12:51; Minbu 14:29,30 ✡ 1:7 Semtilbu 19:1-24 ✡ 1:9 Daniel 10:13,21; 12:1; Rev 12:7; Danbu Ni Na 34:6; Zechariah 3:2 ✡ 1:11 Semtilbu 4:3-8; Minbu 22:1-35; Minbu 16:1-35 ✡ 1:14 Semtilbu 5:18,21-24 ✡ 1:18 2 Pet 3:3