17
Atumbeh a kilhaina dan
1 Pakaiyin, Mose henga hiti hin aseipeh in, 2 Aaron le achapte chule Israel chate jouse henga aseipeh dingin, bannei chan dan ho chu athupeh in ahi. 3 Israel telah a koi hijongleh, Pakai, Pathen chenna ponbuh kot phung tailouva; Pakai adia kilhaina bong, kelngoi chule kelcha that pen pen in danthu apalkeh ahi. 4 Ama chun thisan asotah jeh a, Pathen miteh lah a konna kisimtha louding ahi. 5 Hiche thupeh in adeisah pen chu, gammang tollah a kithat gancha jouse chu, Pakai angsunga ahin kailut diuva thupeh ahi. Kotbul lama thempupa henga ahinkai lut diu, kiloikhomna thilto dia kithat ding ahi. 6 Thisan chu thempu pan ki khop khomna ponbuh kot phung maicham kimvel jousea athe thang ding, Pakaiya dia sathao ho chu gimnamtuiya agovam ding ahi. 7 Israel chaten Pathen ajoulhep nauva kelcha limsemthu, doihou dinga gammang lah a gancha atha kitlou diu ahi. Hiche dan thupeh hi Israel ten akhang akhanga ajui diu ahi. 8 Israel mite hihen amaho lah a cheng gamchom mi hijongleh pumgo thilto ahi. 9 Kikhop khomna ponbuh kotphung tailouva Pathen adia kilhaina sem jouse, Pathen mite holah a konna kisim thalou ding ahi. 10 Israel hihen gamchom mi hijongleh, thisan lhoh lha theng louva sa toh neh tha aum le, hichu Pakai, Pathen toh kidou ahin, amite lah akonna simtha louding ahi. ✡ 11 Ganhing jouse hinna hi thisan akon ahi, hiche jeh achu Pakaiyin mijouse chonset suhmang ahitheina dinga, hichu maicham phunga asun lhah dinga thupeh ahi. ✡ 12 Hijeh chun Pakaiyin Israel chate le alah uva cheng gamchom miho jaonaa, sa chu thisan jaonaa neh lou dia athupeh ahi. 13 Israel mi hihen, gamchom mi alah uva cheng hijongleh, gamlah a saham vacha ham, houtoh kitoh a atheng, hiche ho that pen pen chu thisanso ahitan, hichu leiset avuh khu ding ahi. 14 Ganhing hinna kiti hi thisan ahin, hibanga chu sa kiti phot Israel chaten thisan jaonaa nehlou dia Pakai thupeh ahi, koi hileh anetha chu amite lah a konna pampeiya um ding ahi. 15 Israel mi hihen gamchom mi hijongleh, gan thikam ahilouleh, sa hang ham in atha nekha aum le avon jouse akisop theng ding, ama jong kisil lha ding, nilhum keiya atheng louva um ding ahi. 16 Hichu abol tah louva ahileh, themmo chang ding ahi.
✡ 17:10 Semtilbu 9:4; Thempu Dan 7:26,27; 19:26; Danbu Ni Na 12:16,23; 15:23 ✡ 17:11 Heb 9:22