12
Naopen jou’a thensona
1 Hiti hin Pakaiyin, Mose henga thu aseipeh in, 2 Israel chate jouse jah a hiti hin seipeh in, Numei khat in nao avop a anavah lhah a nao chu pasal ahileh, hiche numeinu chu athi neipet banga, ni sagi sung aboh a um ding ahi. 3 Hitobanga chu niget lhinni le, achapa chu chep kitan ding ahi. ✡ 4 Chujouteng hiche numeinu chu athisana konna thenso kinbolna dinga, nisom thumle nithum hitia chu um ding; hiche nikho kitipna nikho sunga chu hiche numeinu chun thiltheng khat jong atoh khah louding, Hou-In munthenga jong lutlou ding ahi. 5 Hiche numei chun cha ahin a numei ahileh, athi neiphat bang banga hapta ni kah atheng loua um ding; chujouteng athisana konna thenso nadia nisom le nigup angai banga anga ding ahi. 6 Chapa pen dol hihen lang chanu pen dola hijongleh, jechan ding numeinu kithensona nikho jat alhin teng, hiche numeinu chun kikhop khomna ponbuh kotbula chu, thempu henga pumgo maicham thilto dinga kum khat lhing kelngoi ahin kai ding, chule chonset maicham thilto dinga vapal nou ahin choi thading ahi. 7 Chuteng numei naosen neinu dia thempu pan kithoina dinga Pakai henga atodoh peh ding, chule numei nu chu athisan lkonna akonna athenga umbep ding ahi. Hiche dan hi numei chanu le chapa hing thei jouse dinga dan ahi. 8 Hiche numei chanei nuchun kelngoinou anei louva ahileh, vakhu nou ni pumgo maicham thiltoa anei ding, hiche lah a adang khat chu chonset maicham thiltoa ding, chuteng thempu pan amanu dinga kithoina asempeh a athenga um ding ahi. ✡
✡ 12:3 Semtilbu 17:12; Lk 2:21 ✡ 12:8 Lk 2:24