27
Maicham
1 Chule maicham dinga thinggi thing naman chah ding, maicham chu bempel'a kisem hi ding, hichu tong nga a sao hi ding, maicham chu abem pilla kisem hi ding, asan lam vang chu tong thumma kisem ding ahi.” 2 Maicham gol'a pang dinga aki li na sem ding, aki sese chu maicham toh kigom khom cheh ding, hiche akichengse chu sana a natom jolsel ding ahi. 3 Vutvam ho lo doh nadinga bel phabep khat na sem ding, khe keh jong phabep khat nasui ding, twibel jong chule sumkhe jong nasem ding khangbel phabep khat jong nasem ding, manchah thilkeu jouse chu aboncha sum eng jeng a kisem hicheh cheh ding ahi. 4 Maicham'a pansa ding chu kipheh chah kheh khat nasem ding, hichu len pheh'a kipheh chah kheh bang a na sem ma achunga chu sum eng koli jen na koi ding ahiye. 5 Hichu maicham thinggi jol noija chu na koi ding, hitia chu lenpheh'a kipeh chah kheh chu akimlai tah a hung kijung lhah ding ahiye. 6 Maicham putna dinga moljol ni nasem ding hichu thinggi jeng na sem ding aboncha sana a na tom jolsel ding ahi. 8 Hichu thingpel tobang'a nasem ding, alai nahom sah ding, molsang lama na kimusah bang a aboncha nabol sohkei ding ahi. 9 Houbuh munlaise chu pal naget khum cheh cheh ding, lhang lama pang ding pondal kikhai lha chengse chu tupat pon nemma kikhong hi ding hichu pondal tong jakhat a sao naman chah ding ahi. 10 Akikhai lhah na ding khom jong agomma somni hi ding, aboncha keija sum eng jeng'a kisem hi ding ahiye. Akhompi'a pang ding le aning lah a chengse vang chu aboncha dangka a kisem cheh cheh hi ding ahi. 11 Pal kigen sah lamse'a chu pondal na khai lhung kei ding, aboncha sum eng jeng jakhat a kikhai lha'a nasem ding, akhom ning dung'a pang thih koi chengse le alutom ho jouse aboncha dangka a na sem peh ding ahi. 12 Nilhum lama pang pal kigen avaiya um chengse chu somnga jeng na khailhah ding, khompi som khat se chu atunlut nadinga somkhat cheh kisem ding ahi. 13 Nisom lama pal kigen maiya chu avai lang pang tong somnga nasem ding ahi. 14 Kelkot'a pat alang khat sese a pondal vangchu tong som le tong nga a sao ding, atun nading khom phung thum toh khomko thum hitha teitei ding ahi. 15 Alang khat a pang ding pondal jonchu tong som le tong nga hi ding, akhom pi phung thum jaona atunna ding thum toh hitha ding ahi. 16 Kelkot'a pang ding pondal chu tong somni jen hi ding, pon sen-ao thim leh pondup chule ponsandup thim hichu tupet pon nemma ki khong hi ding, hichu phatah a na jep pol cheh cheh diu ahiye. 17 Pal kiget'na a pang khom jouse chu aboncha dangka jeng'a na jep ding, khom phung chengse vang chu sum eng'a kijem hi ding ahi. 18 Pal kigen chu tong jakhat lhing ding, a vailam chu tong somnga jen hi ding, asan lam vang chu tong nga hi ding ahiye; hichengse chu aboncha tupat pon nemma ki khong jeng kikhai lha ding ahi. 19 Hiche thil manchah jouse chu aboncha keiya, thil khaina jouse hihen lang, pal geiya ki khailha ding jouse hi jong le abon chakeija sum-eng jeng'a kisem naman chah diu ahiye.
Meivah Thaotwi
20 Nangman Israel chate ho thu na peh ding, ama hon Olive'a ki ladoh thaomei thengsel chu ahin choi uva; a Ima tih channa kivah vah jeng ding a thaomei chu ahin tundoh diuva ahi. 21 Kikhopna ponbuh sung ahin, chule het-tohsahna ponbuh mailam ma Aaron le achapaten hiche thaomei chu nilhah lama pat jingkah khovah chan geiya, Pakai angsung a akisah lal peh diu ahi.” Hichengse hi aboncha Israel chate ding a akhang akhang lhung keiyuva anit jing diu le chonna dan a aneiying diu ahiye.