JOSHUA
LEKHABU
Joshua Lekhabu Sung Thu Umdan
Nathil gon losamna um kha em? Israel te ana losam uve… Tahsan lhahsamna le thungai louna jeh in kum somthum le get jen athil gon-u lolhingjou louvin ana tang un ahi. Hiche jouchun phat kilemchang khat ahung um'in, hichu alhaso tapouve! Thungai toh thon ache tauvin ahileh, galmite ajou un, phat sottah ananga jing’u alungtup uchu Molson aum tan ahi.
Joshua lekhabu hi hopnin akihom khen in, amasapa hin hansanna, tahsan, thil kidangtahtah chule galmite jona thudol aseijin ahi. Lungtup ahilouleh thilgon khat molso kiti hi boltheina jeh ahipon, let le neo jong ahipon chule nei le gou jeh jong ahipoi. Amavang Pathen tahsan le Ama thungaija bou kingam ahi!
Joshua lekhabu hop nina chan hin Pathen tohgon akijom peh in—Itobang gim le hesoh dinmun hijongleh Pathen'in amite adalha ngaipon, ama ama nam sunga chamna le thudih’a akhosah nadiuvin gam le go kicheh tah apen ahi. Hiche lekhabu nasim’a kon hi Pathen'in nam som le ni ho chunga kicheh tah thilgon anei nasimdoh ding kitil khouna’a nanei thei ding ahi. Hichebang chun Pathen'in mimal cheh chunga thilgon aneiye ti, akicheh in ahi.
Lekhabu Jihpa Chule Ajih Kum
Lekhabu hi Johsua in anajih ahi. Chule achaina lam Joushua thi-opna thudol hi Aaron chapa Eleazar thempu in ajih ahi. Hichu 1390 BC vel’a kijih ahi.
1
Pathen In Joshua Atilkhou
1 Pakai lhacha Mose athiphatnin Nun chapa Mose lhacha a pang Joshua kom'a chun Pakaiyin thu ahin seijin, 2 “Kalhacha Mose athitai, hijeh chun nangma kipatnin lang hiche Jordan hi galkaijin, nang le hiche mipi ho hin Keiman Israel chate kapehna gam hi jonlut tauvin. 3 Mose kom'a kanateppehna bang banga chu hoilai mun hijongleh nakengphang’un achotphana muntin chu nangho kapehding nahiuve. ✡ 4 Gamthip gam le Lebanon gam'a vadunglen changgei, Eupharates vadung, Hit mite gampumpi chuleh nisa lhumna lang twikhanglen changgei nagam’u hi ding ahi. 5 Nahinkho lhumkeijuva namasang uva koimacha dingjoulou ding, Mose kana dinpi banga nangho jong kadinpi jingdiu, kadalhah louheldiu chuleh kanungsun louhel ding nahiuve. ✡ 6 Hatninlang hangin, hiche mite hi pehdinga apu apateu kanateppeh gamchu agoulo diuva nahoppeh ding ahi. ✡ 7 Hatninlang hangpou pouvin, Kalhacha Mose kanapeh danthu jouse nanit jouna dingin, hichea konhin jetlang hihen veiling hijongleh kiheimang hihbeh’in, chutileh nachena channa nakhantou theiding ahi. 8 Hiche danthubu hi, nakamma kon mangthah louhel ding, amavang asun ajanna nageljoh ding, akijih dungjuiya hi nachon jingdiu ahi. Chitilebou nakhantou ding chuleh nalolhin tei ding'u ahi. 9 Keiman thupeh kahinpeh louva nabol ham? Hatninlang hangin, kicha hihbeh’in, tijatna jong neihih in ajeh chu na Pakai na Pathen'in nachena chan’uva nalhonpi jing dingu ahi,” ati.
Joshua’n Israel te Atohdiu Aseipeh
10 Chujou chun, Josuha’in mipi lamkaiho chu thu apen hitin aseije, 11 “Ponbuh sunga khun cheuvin lang mipi ho khu anehdiu akigot toh dingun gaseipeh’un, ajeh chu nithum sunga hi Jordan luipi khu nagalkaijuva Pakai na Pathen'in napeh’u gamkhu galotauvin. 12 Chuleh Reuben phungleh Gad phung chuleh Mannasseh phung akehkhat ho kom'a chun Joshua’n hitin aseije, ✡ 13 Pakai lhacha Mose’n nakom uva aseichu sumil hih’un, Pakai na Pathen'un nakicholdosah tauvin, chuleh hiche gamhi napeh’u ahitai. 14 Najiteule nachateu, chuleh naganchateu chu Mose’n napehnao hiche Jordan solam gamkaiyah hin umsah’un, ahinlah nalah’uva gal-hat ho leh mihangsan chengse chun galmanchah akipat uva asopihou masanga hi gal lamkaija pangdiu, 15 Pakaiyin nangho gam napeh bang uva amaho jong alodiu gam apeh kahseuva nakithopidiu ahi. Chujoutengleh nahung kileuva Pakai lhacha Mose’n napehnao Jordan solam nagam uva nachendiu ahi. 16 Hiti chun ama hon Joshua chu adonbutnun, “Ipi hileh nangin neithupeh jouseu chu kaboldiu, chuleh neisol solnauva chu kache jengdiu ahi atiuve”. 17 “Keihon Mose thu kanangai bang bang uva chu imalam jousea nangma thu jong kangai diu ahi. Pakai na Pathen chun Mose ana umpi bang bangin nangjong naumpi jinghen,” atiuve. 18 “Koi hileh nangma thupeh jouse chu nitlouva aumma, nahindouva aumpoupou leh thadoh jengding ahi. Hatninlang hangpou pouvin”.
✡ 1:3 Danbu Ni Na 11:24,25 ✡ 1:5 Danbu Ni Na 31:6,8; Heb 13:5 ✡ 1:6 Danbu Ni Na 31:6,7,23 ✡ 1:12 Minbu 32:28-32; Danbu Ni Na 3:18-20; Joshua 22:1-6