2
Satan In Job Patep Dia Thu Adoh Kit
1 Nikhat van thutanna in na miho chu acham tah uvin Pakai masangah ahung kilah kit uvin, hiche a chun hehhatpa Satan chu amaho lah a ahung pange. 2 “Hoiya konna hung nahim?” tin Pakaiyin Satan adonge. Satan in Pakai chu adonbut in, “Keiman leiset kaga khollen; thilsoh jouse kaga velhan ahi” ati. 3 Hichun Pakaiyin Satan adongin, “Kasohpa Job khu namu tah em? Ama hi leiset chunga dinga miphapen ahin, nolnabei, milung thengsel ahi, Pathen agingin thilse jouse a konna kikangse jing mi ahi, ajeh beija nangin amakhu chonset sah tei dinga nagot vang'in tunjong lungtheng sellin aum jinge,” ati. 4 Satan in Pakai adonbut in “Vun dinga vun ahi, mihem khat in ahinkho ahuhdohna dinga anei agou jouse apeh doh tei ding ahi. 5 Ahin, nakhut lhangin lang adamtheina khu lahmang peh le chun namaichang laitah a nagaosap tei ding ahi!” ati. 6 “Aphai, amapa chunga hin nalungdei tah boltan; ahin ahinkho vang khen peh in,” tin Pakaiyin Satan aseipeh e.
Job Tahsa Chunga Natna
7 Hijeh chun Satan chun Pakai angsung adalhan, chule Job chu nat hoise tah uilut alujanga kipat akengto geijin a onglai beihellin aphah sahtai. 8 Job in atahsa vun chu bel hallin akhot in vut bollah a atouve. 9 “Tuchan geija lungtheng sella naum jing nahlai ding ham? Pathen chu gaosap inlang thijengin,” tin ajinun Job jah a chun aseije. 10 Ahinlah Job in adonbut in, “Nangin numei ngol khat thusei bangin naseije, Pathen khutna konna chu einin thilpha jeng jeng ikisanna chule thilse kisan louva ium ding ham?” ati. Thilsoh hijat chunga jong hin Job in thilse aseipoi.
Job Agolte Thum'in Alhamon
11 Job agolte thum hon lungset umtah anat thohgim thu ajahdoh phat uvin ama ama in cheh a kon'in alhamon ding leh alhembi dingin thakhat'in ahung kikhom uve. Amin hou chu Teman mi Eliphaz, Shuh mi Bildad chule Naamath mi Zophar ahiuve. 12 ama hon galla konna Job ahinmu u chun alim amel jong ahethei tapouve. Alung gentheihu nau vetsahna in akap loi loi jengun, aluchung uva huilah a chun leivui atheuvin ahi. 13 Chuti chun nisagi leh jan sagi tolla atou piuvin, anat genthei hoiset behseh amujeh u chun khatna khatcha jong Job kom'a thu chengkhat jeng cha seija jong aum pouve; ijeh inem itile anat chu hoise asah behseh jengu ahi.