EZRA
LEKHABU
Ezra Lekhabu Sung Thu Umdan
Ezra lekhabua kon kimu, vannoi kivaihomna lenpen ahitoh kilhonin, nam mite aki-chon nau thudol aseijin ahi. 539 BC in Babylon lenggam chu Medo-Persia khutnoija anaum in, hichu gamchom’a kon galjam Juda te dingin lungmon umtah anasoh in ahi. Hiche lekhabu hin Juda te gam chom apat akile kit’uva Jerusalem Hou-In asahphat nau thudol jong aseijin, chule vannoi thilsoh jouse chunga thaneipen Pakai ahi, tihi Ezra in aphongdoh e.
Ezra Lekhabu Jihpa Chule Ajih Kum
Mi kimkhat seidan in Ezra in Nehemiah lekhabu jong ajih ahi atiuvin, chule Ezra le Nehemiah jihpa hin 1 & 2 Chronicles jong ajih ahi tin thuchaina asem un ahi.
Hebrew Bible dungjuijin Ezra le Nehemiah hi akigom khomin ahi. Hichu 440 BC kum’a kijih chai ahi.
Thusim Um Dan
Kipana Thupha! Kum sottah akichou doh nung un Juda ten Cyrus kiti Persia mia kon'in Babylon ana jouvin, chuin Juda te Jerusalem akile uva, Hou-In sah abanjop diuvin phalna apen ahi.
1
Cyrus Lengpa Juda te Asoh Chan Naova konna Kile Kit Dia Phalna Apeh
1 Persia lengpa Cyrus vaipoh kum masapen chun Pakaiyin Jeremiah kom'a ana phondoh thu chu ana guilhunsah tan ahi. Pakaiyin Cyrus lungthim ana suthouvin alenggam pumpia thuphon khat simphong dingin anathot doh tan ahi. ✡ 2 “Persia lengpa Cyrus thupeh chu hiche hi ahi, Pakai van Pathen'in leiset chunga lenggam jousehi keima eipe tan ahi. Aman Judah gamsunga Jerusalem ah ama dinga Hou-In khat tungdoh dingin eingansen ahi. ✡ 3 Mi koi hileh ama mite ho jouse chu Jerusalem’a nache theiyu ahitai, Nangho Jerusalem’a nacheova Pakai Israel Pathen Jerusalem minna nahoupao Pakai Hou-In chu nagasah phat diu ahi. Chule Pathen'in naum piuhen! 4 Amite ahingdoh tua hingnalai jouse chu hoikom munna khopem hijonglehu, akhopem nao gam'a miten sana le dangka a ahin kitopi diu, thilto le gancha jong apehdiu, Jerusalem khopia Pathen Hou-In sahdoh teina dinga deichoma athilto diu kalvalla hijat pichu ahinpeh tha diu ahinalaiye,” ati. 5 Hijouchun Pathen'in thempu ho leh Leviho lungsung ahin choh thouvin, Judah leh Benjamin phung lamkai ho Jerusalem a acheuva Pakai Hou-In agasapha dingin asol tan ahi. 6 Aheng akomhon apanhu na in sana le dangka, thil le lo chuleh gancha jong apeuvin chuleh akholjin naova acholam diuvin jong apeuvin ahi. Ama hon acham chamma ahin phaldoh’u chung chon in thil manlutah tahjong tamtah apeuvin ahi. 7 Lengpa Nebuchadnezzar in Jerusalem Hou-In na anakoi khontheng ho jong chu Cyrus lengpan amaho pathen Hou-In a kon'in ahin ladohtan ahi. 8 Cyrus in Persia sumchingpa Mithredath chu hiche thilho jouse chu asimtoh a Judah gam'a kilekit ho lamkai pa Sheshbazzar khutna apehlut tan ahi. 9 Noija ho hi hichea thil kilepeh ho chu ahi:- Sana a kisem kisilna kongho - somthum, dangka a kisem kisilna kong-sangkhat, gimnamtui lhutna lheng- somni le ko 10 Sana khon-somthum, chuleh dangka kisem khon-jali le somkhat, chuleh adang dang-sangkhat ho chu ahi. 11 Hicheng chu abonchan sang nga le jail alhing in ahi, sohchang mite Babylon gam'a konna Jerusalem geija ahintol tou chun Sheshbazzar kitipan thilkeo hijatpi hi ahintol tha tan ahi.
✡ 1:1 Jeremiah 25:11; 29:10 ✡ 1:2 Isa 44:28