6
Nazirte danho
1 Chuin Pakaiyin Mose henga hiti hin aseyin, 2 “Israel mite chu hiche hilchahna ho hi pen. Mipiho lah a koi hijongleh, numei hihen pasal hijongleh atumbeh a Nazirte kitepna a kitem aum a, Pakaiya dia atumbeh a ama leh ama kipedoh aum leh, 3 Amaho chun khamnathei juho leh lengpithei twiho don angah ding u ahi. Hitobang miho chun lengpi theitwi ahilouleh adangdang khamnathei a kisem juthuh kilhahna ho chu aman louding u ahi. Lengpiga apat a twikilhithah jeng jong adonlou ding, Lengpi theiga ahin Lengpi theiga gopsaho jeng jong aneh uva adonlou ding u ahi. ✡ 4 Amaho chu Nazirte kitepna kol sung a aum laise uva, lengpi gui a kon a kisemdoh ho chu aneh diu le adondiu phal ahipoi - Lengpi thei ahoh le amu jeng jong aneh louding u ahi. 5 “Nazirte tia kitepna kol sunga aum sung sese uva chu asam u jong ache louhel diu ahi. Akitepnau suh bulhit a aum phatsungse a chu asam u akihoisao ding u ahi. 6 Chule hiche kitepna kol sung a aum sung sese uva hi thilong umna'a vel lah a che louding ahiuve. 7 Hiche mithi long chu apen na mong mong pa hihen, anu hihen, sopipa ahilouleh asopinu hijongleh amaho chu kisuboh louding ahiuve, ajeh chu alu uva asam uchu Pathen a dinga kitum lhandoh ahinau lim a um ahi. 8 Pakai kintheng natong dinga lhenchom a aum chan uva hiche kigahna ho hi ajui jing diu ahi. 9 Itiham khat a ama angsung a mikhat chu alhuh a athi jeng tah a ahileh asam kithenso chu kisuhboh ahitai. Nikho sagi kho ngai dingu, asam u akivotol ding u ahi. Chuteng amaho chu akisuhbohna uva kon a atheng a umkit a ahi tauve. 10 Ni get lhinni teng vakho kopkhat ahilouleh in vapal nou ni houbuh maicham lutna dontah a thempu kom'a ahin choi ding u ahi. 11 Thempu chun vacha teni lah a khat chu chonset kilhaina a atodoh ding, khatpen chu pumgo maichamma a dia atodoh ding ahi. Hitia dol a chu thempupan mithi tahsa suhkhah jeh a themmo channa chu asuhtheng ding ahitai. Ama hon akitep nau chu aphudet kit uva, asam u chu aki hoisao kit diu ahitai. 12 Amaho aboh a aum masang uva kitepna nikho ajo cheng uchu kisimlou a ahitai. Amaho chu athahbeh a Pakai angsung a Nazir ahinau chu alhumkei a ding a kilhandohkitna ding u chuleh amacheh in themmo kilhaina thilto ding a kumkhat lhingsa kelngoi achal khat ahin kai ding ahi. 13 “Hiche hi Nazirte chonna dan chu ahi. Nazir a dia akilhekhen nau phat nunung lam teng, houbuh kotphung a chu che diu ✡ 14 chule Pakai ang a thilto hou alhantheng diu ahi. Hichu kumkhat lhingsa nolnabeihel kelngoichal khat pumgo thilto ading, kumkhat lhingsa nolnabeihel kelngoi anu khat chonset kilhaina ding chuleh nolnabei kelngoi achal lhingset khat hichu chamna maicham ding, 15 Cholsolou changlhah Pocha khat - hichu akilhengdoh changbong Olive thao toh kimehhel chule changlhah neocha cha a paset a kisem a olive thao kichapkhum- chuleh pehding a umsa lhosoh thilto leh atwi a kilhaina thiltoho ahiuve. 16 Hiche thilto ho hi Thempu in Pakai angsung a pehdohna anei ding ahi. Amasa penna chonset kilhaina thilto leh pumgo maicham thilto ahin, 17 aban'a chamna maicham ding a kelngoichal lhinsel chu ahin, chuleh Cholsolou changlhah pocha khat ahi. Pehding a umsa lhosoh thilto leh atwi a kilhaina thiltoho ho hjong chu Thempu in Pakai kom'a pehdohna anei ding ahi. 18 “Chuteng Nazirte ho chun Houbuh lutna kotphung achu asam u akivolhah diu ahi. Chamna maicham kilhaina noi a meilah a chu anakikatdohsa asam u chu akoilut diu ahi. 19 Nazir hon asam u akivotol joutengu leh, thempun amaho cheh ding a akihulmin sa kelngoi chal dah chu alah ding, Pocha sung a um cholsolou changlhah leh changlhah neocha cha a paset a kisem chu alah ding ahi. Hichengse chu aman Nazirpa khut teni a akoi ding ahi. 20 Thempun hiche ho chu adopsang a kilhanna thilpeh tumbeh Pakai anga a abol ding ahi. Thempupa dinga atheng hung kitoh dohho chu ahileh, atumbeh a hung kitoh a-omlhang leh thengtah a Pakai anga a kitohdoh leh kidomsang a-mal jaona cheng chu hi ding ahi. Hiche kintheng hi ahung kichai teng Nazirpa chun lengpitwi adonthei ding ahitai. 21 Hiche hi, kilhaina hicheng Pathen kom hinlhut ding a kitepna nei Nazirte chonna dan chu ahi. Hiche chungchon a kilhaina apehjou chan uva jong apeh thei u ahi. Chuleh amaho chu Nazir tia lhendoh chom a aumtengu leh khopho tah a hitia akitepna jouseu chu abol ding u ahi.
Thempu Phattheina
22 Chuin Pakaiyin Mose henga aseijin, 23 “Aaron le achaten Israel te mipi jouse chu atumbeh a phatthei abohdiung uvin seipeh in:
24 Pathen'in phatthei naboh uhenlang naveng jing uhen.
25 Pathen'in lhaisel in nave jing uhenlang nachung nga lung lhaisel jing tahen.
26 Pathen mitvet in lung lhaina chang in chule chamna nape hen.
27 Aaron le achapaten keimin a Israel te phatthei aboh tengu leh keima in jong amaho chu phatthei kaboh ding ahi.
✡ 6:3 Lk 1:15 ✡ 6:13 Act 21:23,24