38
Govam Ding Maicham
1 Chuban in Bezalel in jong thinggi thing amangchan, pumgo thilto maicham asem in ahi. Hichu atun feet sagi le akeh ahin asaodan jong feet sagi le akehma alhing'in chule asan dan tong li-le-akeh alhing'in ahi. 2 Aman aningli chengse a chun saki-li asem'in hiti chun saki chengse le maicham chu khat'in aum doh theiye. Aman maicham chu sum-eng in atom in ahi. 3 Chule aman maicham'a manchah dingin sum-eng a mangchan bel ahin, khe keh, khangbel, kong le sum khe asem in ahi. 4 Chujouvin aman sum-eng jengin lhuhkhuh asem in ahi. 5 Aman hiche dopna ding chun ningli asem'in ajol toh tho a pansahna ahin, hichengse chu sum-eng jeng mangcha'a alhah ahi. 6 Aman thinggi mangcha'n thingjol jouse chu sum-eng jengin atom'in ahi. 7 Aman maicham putna dinga akol-li asem ho chun, moljol chengse athillut'in ahi. Chuin maicham chu aumna ding asemtuoh'in ahi. 8 Bezalal chun ponbuh kotphung'a lhacha'a pang numei ho kisil'na kong ahin chule atunna ding jong chu sum-eng jeng'a asem'in ahi. ✡ 9 Chuin Bezalel'in pal agen kimsohkeiyin, pal'a khaiding poun jouse chu tupat pomnem ma kisem jeng ahi. Chule lhanglam'a khai ding poundal se chu feet jakhat to somnga alhing'in ahi. hiche pal lhanglama khaiding pondal chengse jong chutupat ponnem jing a kikhong ahin agom chun tong jakhat jen ahilhng e. 10 Apal khom somni ahin, aboncha sum-eng jeng'a kisem ahi. Palkhom'a akol kisem chengse jong dangka jeng'a kisem ahi. 11 Aman pal sah lam'a pansa dingin feet jakhat thoh somnga chule akhom somni jaona hichengse chu sum-eng jeng'a asem ahi. Pal khom ahin, akhaina kol aboncha sana le dangka jeng ahi. 12 Chule lhumlam'a pondal pal chengse chu feet somsagi le nga alhing'in akhom ahin, akol kisem jouse chu sana le dangka jeng ahi. 13 Mailam'a pansa pondal chengse jong chu tong somsagi le nga sao ahi. 14 Kelkot polam'a pondal khat chu Tong somnileni akeh alhing in, chule atunna khom jong thum ahi. 15 Chule kelkot langkhat a pansa jong chu kibangin asem'in Tong somni le ni ahin, chule atunna khom jong thum’ ahi. 16 Pal kigetna'a pansa pondal jouse chu tupat ponnem jeng'a kisem ahi. 17 Palkhom ahin atunna khom aboncha sum-eng jeng'a kisem ahi. Akhom'a kimang ho jouse jong chu sana le dangka jeng'a kisem ahi. 18 Aman palmai kot phung'a ding chun pondal asem'in ahi. Hichu Tong somthum in asaovin, asandan tong sagi le akeh ahi. Aboncha pal'a kigen chengse toh chun kibang ahi. 19 Akhom chengse chu li ahin, atunna jouse jong chu sum-eng jeng ahi. Chule atunna, akhaina kol jouse jong chu sana le dangka jeng ahi. 20 Houbuh ahin chule akimvella pondal jouse jong sum-eng jeng ahi. 21 Hichengse houbuh ahin, chule hettohsana houbuh hichu Mose thupeh dungjuiya kisem, thempu Aaron chapa Ithamar ngaisahna dungjuiya Levi te ho natoh nadinga kisem ahi. 22 Chule Juda phung khaiya kon Hur chapa, Uri chapa Bezalel'in jong Pakaiyin Mose athupeh bang chu bolkim sohkeiyin ahi. 23 Amapa chu Dan phung akon Ahismach chapa Oholiab chule khut themna neitah le ijakai thilbol them patdum ahin,ponsandup chule tupat ponnem bol them'a jong pang ahi. 24 Houbuh le muntheng sahdohna dingin sana Shekhel somni le ko leh ja sagi leh somthum ahin choi khom uve. 25 Israel pumpi'n dangka talent jakhat toh Shekhel sangkhat toh jasagi leh som sagi leh nga jaonan apedoh'uvin muntheng sahna'a kimangcha shekel dungjuiya kisim ahi. ✡ 26 Hiche dangka kidongkhom chengse hi min kisim dungjuiya hung kipielut chu ahi. (Hichu beka khat shekel kehkhat toh kibang ahin, muntheng laiya manchah ding ahi) Pasal Kum somni'a pat chunglamsea konna ki dong sangjagup le sangthum le janga le somnga alhing'in ahi. ✡ 27 Muntheng chung khunading, chule atunna ho aboncha'n sana le dangka sangsagi le janga alhing in atunna khat cheh chu dangka somsagi a ki sem ahi. 28 Amoh cheng sang le dangka somli le nga chengse chu akhom ahin, akhaina nadinga kisem akol chengse tomnan amangin ahi. 29 Chule mipi chun sum-eng a kisem dangka sangnga le jathum le somkhat ahin choijun ahi. 30 Hichengse chu akhomho chule houbuh semnan amang'in maicham achun sum-eng apansah'in chule sum-eng chu thil ijakai semnan jong amang'in ahi. 31 Sum-eng mangchan palkikai jouse, kelkot chule houbuh sung'a thil ijakai jouse semnan aneiyin ahi.
✡ 38:8 Potdohbu 30:18 ✡ 38:25 Potdohbu 30:11-16 ✡ 38:26 Matt 17:24