28
Saul’in Gaochangnu Phun Asansah
1 Phat chomkhat jouvin, Philistine miten gamsunga a sepai jouse akikhom un, Israel mite toh kisat dingin akigo tauve. Achish lengpan David jah’ah, “Nangle na sepaiten galsat na-a neipan khompi diu ginchat aum'e,” ati. 2 David jong nom in, “Aphalheh jenge! Ichan kabol the idol natahsa tah a namu ding ahi,” ati. Chuti chun Achish in David jah-a, “Keiman keima hinkho eivengtup dia kasem ding nahi,” ati. 3 ✡Samuel athi phat in, Israel pumpin alhaset piuvin, along a-op uvin, ama akhopi sung ma ma Ramah ah avuitauvin ahi. Chule Saul in agamsunga gaochang jouse le phunsan ho athisa ho lhagao ho toh kihoutoh ho jouse anomang tan ahi. ✡ 4 Philistine te akikou khom’un, Shunem ah ngahmun asauvin chule Saul in Israel sepai jouse akhomin Gilboa ah ngahmun asem in ahi. 5 Saul in Philistine sepai tamtah amu phat in akicha behseh jengin alungthim alinglao lheh jengtan ahi. 6 Hichun aman, ipi kabolding hitam tin Pakai adongin, ahinlah Pakaiyin adonbut tapoi, mang hihenlang, chule Urim le Thummim phunsan jong chule themgao hijongleh iman adonbut tapoi. ✡ 7 Chuin Saul in athumop a pang ho asol’in, “Cheuvin lang Gaochang numei nei gahol peh un, keima chengting ama nu chu kagadoh ding ahi,” ati. Hiti chun athumop a pang ho khat in, “Endor mun ah Gaochang numei khat aum'e,” ahin atipeh in ahi. 8 Hichun Saul in athempu von chol akhellin von mai mai in akivon in, jan in sepai mini akipuijin numeinu in'a chun acheuvin ahi. Chun aman, “Keiman athisa mi khat kakihoupi nome, a lhagao neikou peh thei dem?” ati. 9 Numeinu chun, “Nangman tha ding a neigot ham? Saul in gamsunga konna gaochang jouse le phunsan them jouse adelmang hi nahet ding ahi. Chutia ahileh nangman ipi dinga keima kipalsahtei ding neigot ham?” ati. 10 Ahinlah Saul chu Pakai min pan in akihah sellin akitem in ahi. “Tahbeh’a hingjing Pakai min'a kasei ahi, hiche nabol jeh hin ima thilse umponte,” ati. 11 Achainan numeinun jong, “Aphai, koipentah lhagao kakoudoh peh ding ham?” atile Saul in, “Samuel lhagao neikoudoh peh in,” ati. 12 Numeinun Samuel amu phat in, ahung pengjah jengin, “Nangman neijou lhep’e, nangma Saul nahi!” ati. 13 Hichun Lengpan amanu kom'ah, “Kicha hih in, koi namum?” atile amanun jong, “Pathen khat kamun leisetna kon'in ahung potdoh’e,” ahin ti. 14 Saul in, “Amapa chu koitoh kilou’em? Ama chu tehsepu ahin, sangkhol chol khat aki’ah e,” ati. Saul in Samuel ahi ahechentan, chuin amasanga tol’ah abohkhup’in chibai abohtai. 15 Hichun Samuel in, “Ipi jeh’a neisuh boiya, neinung kou ham?” Chuin Saul in, “Ajeh chu keima kaboina asanglhehtai, Philistine ten galsat din ahung kigo uvin, Pathen'in eidalhatan, themgao ahilou le mang in jong eihetsah tapoi. Hijeh a chu nang kahin doh ahi, Ipi katiding hitam?” ati. 16 Ahinla Samuel in adonbut in, “Pathen'in nadalhah tah’a, chule agalmi nahitah’a ahile, Ibola kei neidoh ham?” ati. 17 “Pathenyin asei banga abol ahitai. Nalengam nanga konna alhe lhah a chule David joh apeh ahitai. ✡ 18 Pakai thupeh jouse napalkeh’a, alungnat na naboldoh a, Amalek mite le anei jouseu na suhmang hel lou jeh a tua hi Pakaiyin hita abol ahitai. ✡ 19 Chule jing nikho tengleh nang le na sepai te ho jouse Philistine te khut’a apeh doh ding ahitai, chule nangma le nachapa kaheng’a hung ding nahi lhon tai. Israel sepaite jong Pakaiyin Philistine te khut’a pedohtante,” ati 20 Samuel thucheng seiho atijat behseh jeng jeh in, Saul chu tol’ah akijam jangden jengin ahi. Sun le jan’a an nelouva aum jeh in, agilkel in alhalhop jeng tan ahi. 21 Numeinu chea agavet le, atijat val chu amudoh in, “Kapu, neilungset’in kenbon kahinkho phalngam’a neidoh ho kanop’a kabolpeh ngam le, 22 Tun nangman jong kasei bangin bollin, neh ding phabep kapeh ding nahin, nenlang natha kidodoh sah kit in,” ati. 23 Ahinlah Saul in ima neh ding anom pon, Chule avaipote ho geiyin nehsah tei ding agouvin, akhon khon nan anomin tol’a kon'in ahung kithoudoh in jalkhun chung’a atousah tauvin ahi. 24 Hiche numeinu hin aina bongnou thaochet khat anei ahin, hichu agathat loiyin, changbong toh ameh nangjet in, cholsolouvin changlhah akangtan ahi. 25 Chuin changlhah le bongsa chu Saul le aloi teni chu athuh peh in ahile ama hon anetauve. Aneh jou phat un hcihe jan chun amaho ahung kile kit tauve.
✡ 28:3 Thempu Dan 20:27; Danbu Ni Na 18:10,11 ✡ 28:3 1 Samuel 25:1 ✡ 28:6 Minbu 27:21 ✡ 28:17 1 Samuel 15:28 ✡ 28:18 1 Samuel 15:3-9